ΑΠΟΦΑΣΕΙΣ
Αριθμ. 7923
Έγκριση του Εσωτερικού Κανονισμού Λειτουργίας του Προπτυχιακού Προγράμματος Σπουδών
(Π.Π.Σ.), συμπεριλαμβανομένων του Κανονισμού
Προγράμματος Σπουδών Α’ Κύκλου, του Κανονισμού Εξετάσεων και του Κανονισμού Εργαστηρί-
ου Η/Υ του Τμήματος Βαλκανικών, Σλαβικών και
Ανατολικών Σπουδών της Σχολής Οικονομικών
και Περιφερειακών Σπουδών του Πανεπιστημίου Μακεδονίας.
Η ΣΥΓΚΛΗΤΟΣ
ΤΟΥ ΠΑΝΕΠΙΣΤΗΜΙΟΥ ΜΑΚΕΔΟΝΙΑΣ
Έχοντας υπόψη:
1. Τα άρθρα 16, 30, 46, 64 και 74 του ν. 4957/2022
«Νέοι Ορίζοντες στα Ανώτατα Εκπαιδευτικά Ιδρύματα:
Ενίσχυση της ποιότητας, της λειτουργικότητας και της
σύνδεσης των Α.Ε.Ι. με την κοινωνία και λοιπές διατάξεις» (Α’ 141).
2. Το π.δ. 363/1996 «Ίδρυση Τμημάτων στο Πανεπιστήμιο Μακεδονίας Οικονομικών και Κοινωνικών Επι-
στημών» (Α’ 235).
3. Το π.δ. 88/2013 «Μετονομασία του Πανεπιστημίου
Μακεδονίας Οικονομικών και Κοινωνικών Επιστημών,
συγχώνευση τμημάτων και ίδρυση-συγκρότηση σχολών» (Α’ 129).
4. Την υπ’ αρ. 5374/28.06.2023 (Υ.Ο.Δ.Δ. 615) διαπιστωτική πράξη για την εκλογή του Πρύτανη και τον ορισμό
των τεσσάρων (4) Αντιπρυτάνεων του Πανεπιστημίου
Μακεδονίας, με θητεία έως 31.08.2026, όπως τροποποιήθηκε με την υπ’ αρ. 2749/29.11.2024 (Υ.Ο.Δ.Δ. 1342)
πράξη.
5. Την υπ’ αρ. 4584/2019 απόφαση της Συγκλήτου
«Έγκριση Κανονισμού του Α’ κύκλου Σπουδών, Κανονισμού Εξετάσεων και Κανονισμού Λειτουργίας
Εργαστηρίου Η/Υ του Τμήματος Βαλκανικών, Σλαβικών και Ανατολικών Σπουδών της Σχολής Οικονομι-
κών και Περιφερειακών Σπουδών του Πανεπιστημίου
Μακεδονίας» (Β’ 1425), όπως τροποποιήθηκε με την
υπ’ αρ. 2837/09.02.2024 (Β’ 1162) όμοια απόφαση.
6. Την απόφαση της υπ’ αρ. 11/5.2.2025 συνεδρίασης
της Συνέλευσης του Τμήματος Βαλκανικών, Σλαβικών
και Ανατολικών Σπουδών.
7. Την απόφαση της υπ’ αρ. 12/9.4.2025 (θέμα 3ο) συνεδρίασης της Συγκλήτου του Πανεπιστημίου Μακεδονίας.
8. Το γεγονός ότι οι διατάξεις της παρούσας δεν αφορούν σε διοικητική διαδικασία για την οποία υπάρχει
υποχρέωση καταχώρισης στο ΕΜΔΔ - ΜΙΤΟΣ.
9. Το γεγονός ότι από τις διατάξεις της απόφασης αυτής δεν προκαλείται δαπάνη σε βάρος του προϋπολο-
γισμού του Ιδρύματος, αποφασίζουμε:
Εγκρίνουμε τον Εσωτερικό Κανονισμό Λειτουργίας
του Προπτυχιακού Προγράμματος Σπουδών (Π.Π.Σ.),
συμπεριλαμβανομένων του Κανονισμού Προγράμματος Σπουδών Α’ Κύκλου, του Κανονισμού Εξετάσεων και
του Κανονισμού Εργαστηρίου Η/Υ του Τμήματος Βαλκανικών, Σλαβικών και Ανατολικών Σπουδών της Σχολής
Οικονομικών και Περιφερειακών Σπουδών του Πανεπιστημίου Μακεδονίας, ως ακολούθως:
Εσωτερικός Κανονισμός Λειτουργίας Προπτυχιακού
Προγράμματος Σπουδών (Π.Π.Σ.), συμπεριλαμβανομένων του Κανονισμού Προγράμματος Σπουδών Α’ Κύ-
κλου, του Κανονισμού Εξετάσεων και του Κανονισμού
Εργαστηρίου Η/Υ του Τμήματος Βαλκανικών, Σλαβικών
και Ανατολικών Σπουδών της Σχολής Οικονομικών
και Περιφερειακών Σπουδών του Πανεπιστημίου Μακεδονίας.
ΠΕΡΙΕΧΟΜΕΝΑ
ΕΙΣΑΓΩΓΗ
ΜΕΡΟΣ ΠΡΩΤΟ: ΘΕΜΑΤΑ ΓΕΝΙΚΗΣ ΛΕΙΤΟΥΡΓΙΑΣ
Α’ ΚΕΦΑΛΑΙΟ: ΔΙΟΙΚΗΤΙΚΗ ΟΡΓΑΝΩΣΗ ΤΟΥ ΤΜΗΜΑΤΟΣ
Άρθρο 1: Διάρθρωση και Όργανα Διοίκησης
1.1. Ίδρυση και λειτουργία
1.2. Αρμόδια όργανα Ιδρύματος
1.3. Όργανα διοίκησης του Τμήματος
Άρθρο 2: Επιτροπές Τμήματος
2.1. Επιτροπή Προγράμματος Σπουδών
2.2. Ομάδα Εσωτερικής Αξιολόγησης (ΟΜ.Ε.Α.)
2.3. Επιτροπή Κατατάξεων
2.4. Επιτροπή Αξιολόγησης Αιτήσεων Φοιτητών Εσωτερικής Κινητικότητας
2.5. Επιτροπή Προβολής του Τμήματος
2.6. Σύμβουλοι Σπουδών
2.7. Ακαδημαϊκά Υπεύθυνοι Προγράμματος Erasmus+
2.8. Επιτροπή Πρακτικής Άσκησης
2.9. Επιτροπή Διαχείρισης Παραπόνων και Ενστάσεων
Φοιτητών
ΕΦΗΜΕΡΙΔΑ
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
E
8 Μαΐου 2025
ΤΕΥΧΟΣ  ΔΕΥΤΕΡΟ
Αρ. Φύλλου 2235
09.05.2025 09:57:01
ΨΗΦΙΑΚΑ
ΥΠΟΓΕΓΡΑΜΜΕΝΟ
ΑΠΟ
VARVARA ZACHARAKI
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
2.10. Επιτροπή Εξετάσεων
Άρθρο 3: Κανονισμοί
Άρθρο 4: Γραμματεία του Τμήματος
Άρθρο 5: Εργαστήρια του Τμήματος
Β’ ΚΕΦΑΛΑΙΟ: ΕΙΣΑΓΩΓΗ ΚΑΙ ΕΓΓΡΑΦΗ
Άρθρο 6: Εισαγωγή και Εγγραφή στο Τμήμα
6.1. Εισαγωγή στο Τμήμα
6.2. Κατατακτήριες εξετάσεις
ΜΕΡΟΣ ΔΕΥΤΕΡΟ: ΚΑΝΟΝΙΣΜΟΣ ΠΡΟΓΡΑΜΜΑΤΟΣ
ΣΠΟΥΔΩΝ Α’ ΚΥΚΛΟΥ
Γ’ ΚΕΦΑΛΑΙΟ: ΑΝΤΙΚΕΙΜΕΝΟ ΚΑΙ ΣΤΟΧΟΙ ΠΡΟΓΡΑΜΜΑΤΟΣ
Άρθρο 7: Αντικείμενο - Στόχοι Προγράμματος
7.1. Πλαίσιο Προγράμματος Σπουδών
7.2. Στόχοι του προγράμματος Σπουδών
Δ’ ΚΕΦΑΛΑΙΟ: ΔΙΑΡΘΡΩΣΗ ΠΡΟΓΡΑΜΜΑΤΟΣ ΣΠΟΥΔΩΝ
Άρθρο 8: Αρμοδιότητες
Άρθρο 9: Μαθήματα
9.1. Κατηγορίες μαθημάτων
9.2. Παρουσίαση μαθημάτων και Διάγραμμα μελέτης
(syllabus)
9.3. Διάρκεια μαθημάτων και πιστωτικές μονάδες
9.4. Ώρες συνεργασίας διδασκόντων/ουσών με φοιτητές/τριες
Άρθρο 10: Κατευθύνσεις και Επιστημολογική Διάρθρωση
10.1. Κατευθύνσεις περιοχής
10.2. Επιστημολογική Διάρθρωση και Κύκλοι Σπουδών
Άρθρο 11: Μαθήματα Ξένων Γλωσσών
11.1. Προσφερόμενες Γλώσσες και επιλογή γλωσσών
11.2. Παρακολούθηση γλωσσικών μαθημάτων
11.3. Επιλογή δεύτερης ξένης γλώσσας
11.4. Γλωσσικά μαθήματα εκτός προγράμματος
Άρθρο 12: Κινητικότητα
12.1. Προώθηση κινητικότητας
12.2. Επιλεξιμότητα φοιτητών/τριών
12.3. Αναγνώριση μαθημάτων Erasmus
Άρθρο 13: Πτυχιακή Εργασία
13.2. Προϋποθέσεις για εκπόνηση πτυχιακής εργασίας
13.3. Διαδικασία ανάληψης πτυχιακής εργασίας
13.4. Διάρκεια εκπόνησης πτυχιακής εργασίας και
βαθμολόγηση
Άρθρο 14: Πρακτική Άσκηση
14.1. Η Πρακτική Άσκηση στο ΒΣΑΣ
14.2. Χρονική Διάρκεια
14.3. Διαδικασία Επιλογής
14.4. Δήλωση πρακτικής άσκησης
14.5. Αποζημίωση και Ασφάλιση φοιτητών/τριών
14.6. Οδηγίες
Ε’ ΚΕΦΑΛΑΙΟ: ΦΟΙΤΗΣΗ ΚΑΙ ΕΚΠΑΙΔΕΥΤΙΚΗ ΟΡΓΑΝΩΣΗ
Άρθρο 15: Φοίτηση
15.1. Πλήρης φοίτηση
15.2. Μερική φοίτηση
15.3. Αναστολή/διακοπή φοίτησης
15.4. Υπέρβαση ανώτατης διάρκειας φοίτησης
15.5. Εγγραφή σε εξάμηνα
15.6. Αποφοίτηση
15.7. Διαγραφή
Άρθρο 16: Ακαδημαϊκό Έτος και Διδακτικό Πλαίσιο
16.1. Έναρξη - λήξη
16.2. Εξάμηνα διδακτικού έργου
16.3. Διδακτική Ώρα
16.4. Ωρολόγιο πρόγραμμα
16.5. Αναπληρώσεις μαθημάτων
16.6. Πιστωτικές Μονάδες ECTS
Άρθρο 17: Δηλώσεις Μαθημάτων
17.1. Διαδικασία δηλώσεων μαθημάτων - περίοδοι
δηλώσεων
17.2. Δήλωση μαθημάτων και δικαίωμα εξέτασης
17.3. Δηλώσεις μαθημάτων για φοιτητές/τριες επί
πτυχίω
17.4. Έγκαιρη ολοκλήρωση δηλώσεων
17.5. Εκπρόθεσμες δηλώσεις
Άρθρο 18: Διδάσκοντες
Άρθρο 19: Συγγράμματα
Άρθρο 20: Αξιολόγηση Μαθημάτων και Διδασκόντων
ΣΤ’ ΚΕΦΑΛΑΙΟ: ΕΛΕΓΧΟΣ ΤΩΝ ΓΝΩΣΕΩΝ
Άρθρο 21: Εξεταστικές Περίοδοι και Εξετάσεις
21.1. Εξεταστικές περίοδοι - Συμμετοχή στις εξετάσεις
21.2. Συμμετοχή στις εξετάσεις φοιτητών/τριών επί
πτυχίω
21.3. Εξέταση μαθημάτων
21.4. Τελική βαθμολογία
21.5. Έλεγχος/διόρθωση βαθμού
21.6. Επανεξέταση
21.7. Κανονισμός εξετάσεων
Άρθρο 22: Αναγνώριση Μαθήματων
22.1. Αναγνώριση μαθημάτων διαπανεπιστημιακής
κινητικότητας Erasmus+
22.2. Αναγνώριση μαθημάτων Εσωτερικής Κινητικότητας
22.3. Αναγνώριση μαθημάτων μετά από κατατακτήριες
εξετάσεις
22.4. Αναγνώριση μαθημάτων από μετεγγραφή/μετακίνηση ή εισαγωγή με το 10%
Ζ’ ΚΕΦΑΛΑΙΟ: ΑΠΟΚΤΗΣΗ ΤΙΤΛΟΥ ΣΠΟΥΔΩΝ
Άρθρο 23: Τίτλος Σπουδών
Άρθρο 24: Προϋποθέσεις Λήψης Πτυχίου
Άρθρο 25: Υπολογισμός Βαθμού Πτυχίου
Άρθρο 26: Ορκωμοσία - Απονομή Τίτλου
26.1. Τελετή ορκωμοσίας
26.2. Αίτηση συμμετοχής στην Ορκωμοσία
26.3. Παρουσία στην Ορκωμοσία
26.4. Όρκος
26.5. Βεβαίωση επιτυχούς περάτωσης σπουδών.
Η’ ΚΕΦΑΛΑΙΟ: ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ
Άρθρο 27: Γενικές Αρχές
Άρθρο 28: Δομές Φοιτητικής Στήριξης
28.1. Εξυπηρέτηση Φοιτητών
28.2. Ηλεκτρονική Γραμματεία
28.3. Σύμβουλοι Σπουδών
28.4. Σύμβουλοι Επιστημονικών Κλάδων
Άρθρο 29: Διαχείριση Παραπόνων Και Ενστάσεων
Φοιτητών/τριων
29.1. Φόρμα Παραπόνων
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
29.2. Συνήγορος του Φοιτητή
29.3. Επιτροπή Ισότητας Φύλων
Άρθρο 30: Πειθαρχικά Παραπτώματα/Κυρώσεις
ΜΕΡΟΣ ΤΡΙΤΟ: ΚΑΝΟΝΙΣΜΟΣ ΕΞΕΤΑΣΕΩΝ
Άρθρο 31: Διαδικασία Γραπτής Εξέτασης
Άρθρο 32: Προφορική Εξέταση
Άρθρο 33: Λογοκλοπή - Παράλειψη Αναφοράς σε Χρησιμοποιηθείσα Βιβλιογραφία
Άρθρο 34: Εξετάσεις για Φοιτητές/τριες με Αναπηρία
34.1. Φοιτητές/τριες που πάσχουν από δυσλεξία και
λοιπές ειδικές μαθησιακές δυσκολίες
34.2. Για τους φοιτητές/τριες με φάσμα αυτισμού
ΜΕΡΟΣ ΤΕΤΑΡΤΟ: ΚΑΝΟΝΙΣΜΟΣ ΕΡΓΑΣΤΗΡΙΟΥ Η/Υ
Άρθρο 35: Σκοπoί του Εργαστηρίου
Άρθρο 36: Υπεύθυνοι Εργαστηρίου
Άρθρο 37: Δικαίωμα Χρήσης
Άρθρο 38: Χρήση Υπολογιστών
Άρθρο 39: Χρήση Εκτυπωτή
Άρθρο 40: Λοιπά
ΜΕΡΟΣ ΠΕΜΠΤΟ: ΤΗΡΗΣΗ, ΣΥΜΠΛΗΡΩΣΗ ΚΑΙ ΑΝΑΘΕΩΡΗΣΗ ΤΟΥ ΠΑΡΟΝΤΟΣ ΚΑΝΟΝΙΣΜΟΥ ΛΕΙΤΟΥΡΓΙΑΣ
Άρθρο 41: Τήρηση, Συμπλήρωση ή/και Αναθεώρηση
του παρόντος κανονισμού Λειτουργίας
ΕΙΣΑΓΩΓΗ
Σκοπός του Εσωτερικού Κανονισμού Λειτουργίας του
Προγράμματος Προπτυχιακών Σπουδών (Π.Π.Σ.) είναι
να θέσει τους κανόνες που αφορούν την εισαγωγή, τη
φοίτηση, τη διάρθρωση των σπουδών, τις προϋποθέσεις
λήψης πτυχίου, και την γενικότερη λειτουργία του Προγράμματος Α’ κύκλου (προπτυχιακών) σπουδών του Τμή-
ματος Βαλκανικών, Σλαβικών και Ανατολικών Σπουδών
της Σχολής Οικονομικών και Περιφερειακών Σπουδών
του Πανεπιστημίου Μακεδονίας.
ΜΕΡΟΣ ΠΡΩΤΟ: ΘΕΜΑΤΑ ΓΕΝΙΚΗΣ ΛΕΙΤΟΥΡΓΙΑΣ
Α’ ΚΕΦΑΛΑΙΟ: ΔΙΟΙΚΗΤΙΚΗ ΟΡΓΑΝΩΣΗ ΤΟΥ
ΤΜΗΜΑΤΟΣ
Άρθρο 1
Διάρθρωση και Όργανα Διοίκησης
1.1. Ίδρυση και λειτουργία
Το Τμήμα Βαλκανικών, Σλαβικών και Ανατολικών
Σπουδών (Β.Σ.Α.Σ.) αποτελεί ένα από τα δύο Τμήματα
της Σχολής Οικονομικών και Περιφερειακών Σπουδών
που είναι μία από τις τέσσερις σχολές του Πανεπιστημίου Μακεδονίας (ΠΑ.ΜΑΚ.). Εδράζει στη Θεσσαλονίκη,
Εγνατίας 156. Το Β.Σ.Α.Σ. ιδρύθηκε το 1996 βάσει του
π.δ. 363/1996 (Α’ 235/1996), και δέχτηκε τους πρώτους
φοιτητές το 1998. Το 2013 (π.δ. 88/2013) συγχωνεύθηκε με το Τμήμα Βαλκανικών Σπουδών της Φλώρινας
του Πανεπιστημίου Δυτικής Μακεδονίας (υπό στοιχεία
134881α/Β1/23.12.2003 κοινή υπουργική απόφαση) και
δημιουργήθηκε ένα ενιαίο Τμήμα.
Το Τμήμα, σύμφωνα με το ιδρυτικό του προεδρικό διάταγμα (άρθρο 1), έχει ως κύρια αποστολή «να καλλιεργεί
και να προάγει τη γνώση για τη γλώσσα, την ιστορία και
τον πολιτισμό των Βαλκανικών, Σλαβικών και Ανατολικών χωρών και να μελετά και να αναπτύσσει τις οικο-
νομικές, κοινωνικές και πολιτικές σχέσεις των κρατών
αυτών με την Ελλάδα».
Η λειτουργία του Τμήματος καθορίζεται από το ιδρυτικό του νομικό πλαίσιο, τις σχετικές αποφάσεις της
Συγκλήτου του Πανεπιστημίου Μακεδονίας, και από το
ισχύον νομοθετικό πλαίσιο που διέπει τη λειτουργία των
ελληνικών Πανεπιστημίων.
1.2. Αρμόδια όργανα Ιδρύματος
Σε επίπεδο ιδρύματος τα αρμόδια όργανα για την
ίδρυση, οργάνωση και λειτουργία του Προπτυχιακού
Προγράμματος Σπουδών (Π.Π.Σ.) του Τμήματος είναι η
Σύγκλητος και η Κοσμητεία.
Η Σύγκλητος έχει αρμοδιότητες αναφορικά με την
έγκριση και τυχόν τροποποιήσεις του Εσωτερικού Κανονισμού Λειτουργίας του Προγράμματος Σπουδών και
του Κανονισμού Προγράμματος Σπουδών, την έγκριση
σύστασης Επιτροπής Προγράμματος Σπουδών του Τμήματος, και άλλες σχετικές αρμοδιότητες όπως ορίζει η
εκάστοτε ισχύουσα νομοθεσία.
Η Κοσμητεία της Σχολής Οικονομικών και Περιφερειακών Σπουδών εγκρίνει, μετά από εισήγηση της Συ-
νέλευσης του Τμήματος, τον ετήσιο προγραμματισμό
προσλήψεων μελών Διδακτικού Ερευνητικού Προσωπικού και άλλων κατηγοριών διδασκόντων (Ε.Ε.Π., Ε.ΔΙ.Π.,
Ε.Τ.Ε.Π.), το μητρώο γνωστικών αντικειμένων και το
μητρώο εσωτερικών και εξωτερικών εκλεκτόρων του
Τμήματος, εισηγείται προς τη Σύγκλητο τις ανάγκες για
την επιλογή εντεταλμένων διδασκόντων και εισηγείται
προς τον Πρύτανη τις ανάγκες σε διοικητικό προσωπικό
σχετικά με τη στελέχωση του Τμήματος.
1.3. Όργανα διοίκησης του Τμήματος
Τα όργανα διοίκησης του Τμήματος είναι:
α) Η Συνέλευση του Τμήματος,
β) ο/η Πρόεδρος και ο/η Αντιπρόεδρος του Τμήματος.
Το ανώτατο όργανο διοίκησης εντός του Τμήματος
είναι η Συνέλευση του Τμήματος, που αποτελείται από
όλα τα μέλη του Διδακτικού Ερευνητικού Προσωπικού
(Δ.Ε.Π.), καθώς επίσης και από εκπροσώπους των άλλων
κατηγοριών επιστημονικού προσωπικού (Ε.Ε.Π., Ε.ΔΙ.Π.,
Ε.Τ.Ε.Π.) και των φοιτητών.
Οι εκπρόσωποι των παραπάνω κατηγοριών και οι εκπρόσωποι των φοιτητών επιλέγονται σε ετήσια βάση,
σύμφωνα με την κείμενη νομοθεσία και συγκεκριμένα:
α) Το άρθρο 41 και 42 του ν. 4957/2022 (Α’ 141).
β) Την υπό στοιχεία 123024/Ζ1/06.10.2022 κοινή
υπουργική απόφαση «Καθορισμός της διαδικασίας ανάδειξης των μονομελών οργάνων των Μονοτμηματικών
Σχολών, των Τμημάτων, των Τομέων και λοιπών μονομελών οργάνων των Ανώτατων Εκπαιδευτικών Ιδρυ-
μάτων (Α.Ε.Ι.), των εκπροσώπων των μελών Διδακτικού
Ερευνητικού Προσωπικού (Δ.Ε.Π.), Ειδικού Εκπαιδευτικού Προσωπικού (Ε.Ε.Π.), Εργαστηριακού Διδακτικού
Προσωπικού (Ε.ΔΙ.Π.), Ειδικού Τεχνικού Εργαστηριακού
Προσωπικού (Ε.Τ.Ε.Π.) και των φοιτητών στα συλλογικά
όργανα των Α.Ε.Ι.» (Β’ 5220).
γ) Την υπό στοιχεία 119929/Ζ1/30.09.2022 εγκύκλιο
του Υπουργείου Παιδείας και Θρησκευμάτων με θέμα:
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
«Παροχή διευκρινίσεων σχετικά με την εφαρμογή των
διατάξεων του ν. 4957/2022 για τη συγκρότηση, οργάνωση και λειτουργία συλλογικών οργάνων των Α.Ε.Ι. και
των ακαδημαϊκών μονάδων τους, την ανάδειξη των μονοπρόσωπων οργάνων των Α.Ε.Ι. και των ακαδημαϊκών
μονάδων τους και λοιπά θέματα».
Τη Συνέλευση προεδρεύει ο/η Πρόεδρος του Τμήματος ο/η οποίος/α εκλέγεται με τριετή θητεία. Σε περίπτω-
ση απουσίας του/της Προέδρου, τα χρέη του/της εκτελεί
ο/η Αντιπρόεδρος.
Η Συνέλευση αποφασίζει για όλα τα ακαδημαϊκά, εκπαιδευτικά, διοικητικά, οργανωτικά, και οικονομικά θέ-
ματα που αφορούν το Π.Π.Σ. Ενδεικτικά, ορίζει τα μέλη
των Επιτροπών, αναθέτει τη διδασκαλία των μαθημάτων
του Π.Π.Σ., κάνει τον προγραμματισμό του Π.Π.Σ. κάθε
ακαδημαϊκού έτους, αποφασίζει για κάθε άλλο σχετικό, σύμφωνα με την κείμενη νομοθεσία (άρθρο 30 του
ν. 4957/2022).
Οι συνολικές αρμοδιότητες της Συνέλευσης, καθώς και
του/της Προέδρου/Αντιπροέδρου προβλέπονται λεπτομερώς από τη ισχύουσα νομοθεσία και τον Εσωτερικό
Κανονισμό του Πανεπιστημίου.
Άρθρο 2
Επιτροπές Τμήματος
Η λειτουργία του Τμήματος Β.Σ.Α.Σ. υποστηρίζεται
από Επιτροπές που επικουρούν τα όργανα διοίκησης και
αναλαμβάνουν την εκτέλεση συγκεκριμένων δραστηριοτήτων. Οι Επιτροπές αυτές δύναται να προβλέπονται
απευθείας από τη σχετική ισχύουσα νομοθεσία, είτε να
συστήνονται μετά από απόφαση της Συνέλευσης του Τμήματος για την καλύτερη διεκπεραίωση των αρμοδιοτήτων
του. Οι διάφορες Επιτροπές μπορεί να έχουν μόνιμη λειτουργία ή να συγκροτούνται ως βραχύχρονες και συγκε-
κριμένου σκοπού. Η θητεία των μελών του Τμήματος στις
Επιτροπές και η διάρκεια της θητείας τους, αποφασίζεται
από τη Συνέλευση του Τμήματος, εκτός αν ορίζεται λεπτομερώς από την ισχύουσα νομοθεσία. Το Τμήμα Β.Σ.Α.Σ.
περιλαμβάνει, ενδεικτικά, τις παρακάτω επιτροπές:
2.1. Επιτροπή Προγράμματος Σπουδών
Η Επιτροπή Προγράμματος Σπουδών απαρτίζεται από
εννέα (9) μέλη Δ.Ε.Π. του Τμήματος Β.Σ.Α.Σ., τα οποία
ορίζονται από τη Συνέλευση, με τετραετή θητεία, και
εγκρίνεται από τη Σύγκλητο. Η Επιτροπή είναι αρμόδια
για την παρακολούθηση της υλοποίησης του προγράμματος σπουδών και τον συντονισμό των εκπαιδευτικών
δραστηριοτήτων του προγράμματος, για την εισήγηση
προς τη Συνέλευση του προγραμματισμού προσλήψεων
μελών Δ.Ε.Π, Ε.Ε.Π, Ε.ΔΙ.Π. και Ε.Τ.Ε.Π., καθώς και για όσα
ορίζονται από την κείμενη νομοθεσία. (άρθρο 74 του
ν. 4957/2022).
2.2. Ομάδα Εσωτερικής Αξιολόγησης (ΟΜ.Ε.Α.)
Η ΟΜ.Ε.Α. απαρτίζεται από τέσσερα (4) μέλη Δ.Ε.Π. του
Τμήματος Β.Σ.Α.Σ. και έχει την αρμοδιότητα να σχεδιάζει,
συντονίζει και υλοποιεί τη διαδικασία εσωτερικής αξιολόγησης, έχοντας την ευθύνη για τη σύνταξη της Έκθε-
σης Εσωτερικής Αξιολόγησης. Συνεργάζεται στενά με τη
Μονάδα Διασφάλισης Ποιότητας (ΜΟ.ΔΙ.Π.) του ΠΑ.ΜΑΚ.
και την Εθνική Αρχή Ανώτατης Εκπαίδευσης (ΕΘ.Α.Α.Ε.).
2.3. Επιτροπή Κατατάξεων
Η Επιτροπή Κατατάξεων απαρτίζεται από επτά (7) μέλη
Δ.Ε.Π. του Τμήματος Β.Σ.Α.Σ. και έχει την αρμοδιότητα
να σχεδιάζει και να υλοποιεί τη διαδικασία των κατατακτηρίων εξετάσεων για εισαγωγή πτυχιούχων φοιτητών
άλλων Τμημάτων στο Τμήμα Β.Σ.Α.Σ.
2.4. Επιτροπή́ Αξιολόγησης Αιτήσεων Φοιτητών Εσωτερικής Κινητικότητας
Η Επιτροπή Αξιολόγησης Αιτήσεων Φοιτητών Εσωτερικής Κινητικότητας απαρτίζεται από τρία (3) μέλη Δ.Ε.Π.
του Τμήματος Β.Σ.Α.Σ. και έχει την αρμοδιότητα να εξετάζει και να αξιολογεί τις αιτήσεις για το διιδρυματικό
πρόγραμμα εσωτερικής κινητικότητας.
2.5. Επιτροπή Προβολής του Τμήματος
Η Επιτροπή Προβολής του Τμήματος απαρτίζεται από
τρία (3) μέλη Δ.Ε.Π. του Τμήματος Β.Σ.Α.Σ., η οποία έχει
την αρμοδιότητα της ενημέρωσης κάθε ενδιαφερομένου
για το Προπτυχιακό Πρόγραμμα Σπουδών και τις προοπτικές του Πτυχίου του Τμήματος Β.Σ.Α.Σ., όπως και την
παρουσίαση του Τμήματος στο πλαίσιο σχετικών εκδηλώσεων ή συναντήσεων με φορείς της δευτεροβάθμιας
εκπαίδευσης.
2.6. Σύμβουλοι Σπουδών
Το Τμήμα Β.Σ.Α.Σ. υποστηρίζει δύο παράλληλες δομές
Συμβούλων Σπουδών τις οποίες ορίζει στην αρχή του
κάθε ακαδημαϊκού έτους η Συνέλευση, μια για γενική
υποστήριξη των φοιτητών/τριων και μια για στοχευμένη,
ανάλογα με το επιστημονικό πεδίο του ενδιαφέροντός
τους. Οι δομές περιγράφονται αναλυτικά παρακάτω στο
άρθρο 28 (Δομές Φοιτητικής Στήριξης).
2.7. Ακαδημαϊκά Υπεύθυνοι Προγράμματος Erasmus+
Η Συνέλευση του Τμήματος ορίζει Υπεύθυνο/η Προγράμματος Erasmus+ και αναπληρωτή του/της. Η αρμο-
διότητα τους αφορά στην προώθηση, στήριξη και διαχείριση της κινητικότητας εξερχομένων και εισερχομένων
φοιτητών στο πλαίσιο του προγράμματος Erasmus+.
2.8. Επιτροπή Πρακτικής Άσκησης
Η Συνέλευση του Τμήματος ορίζει Υπεύθυνο Πρακτικής Άσκησης και τριμελούς Επιτροπής Πρακτικής Άσκη-
σης με τριετή θητεία, καθώς και Ακαδημαϊκούς Επόπτες
Πρακτικής Άσκησης. Οι αρμοδιότητές τους καθορίζονται
από τον Κανονισμό Πρακτικής Άσκησης του Τμήματος
και τις αποφάσεις του Πανεπιστημίου.
2.9. Επιτροπή Διαχείρισης Παραπόνων και Ενστάσεων
Φοιτητών
Η Επιτροπή Διαχείρισης Παραπόνων και Ενστάσεων
Φοιτητών είναι τριμελής και απαρτίζεται από τον Πρόεδρο του Τμήματος, ένα μέλος της Συνέλευσης και έναν
εκπρόσωπο των φοιτητών/φοιτητριών, με ετήσια θητεία.
Η Επιτροπή εξετάζει αιτήματα και παράπονα που σχετίζονται με τις εκπαιδευτικές και διοικητικές υπηρεσίες του
Τμήματος. Δεν ασχολείται με ζητήματα ακαδημαϊκού περιεχομένου που άπτονται του έργου των διδασκόντων.
2.10. Επιτροπή Εξετάσεων
Η Επιτροπή Εξετάσεων αποτελείται από τρία μέλη
Δ.Ε.Π. που επιλέγονται για δύο (2) ακαδημαϊκά έτη από
τη Συνέλευση του Τμήματος. Η θητεία της Επιτροπής
μπορεί να ανανεώνεται για άλλα δύο (2) ακαδημαϊκά
έτη. Έργο της Επιτροπής είναι η επίβλεψη της καλής
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
οργάνωσης και διεξαγωγής των εξετάσεων (επιτηρητές,
αίθουσες, σειρές θεμάτων) και η αντιμετώπιση προβλημάτων (ανωμαλίες κατά τις εξετάσεις λόγω πλημμελούς
προγραμματισμού, αντιγραφές και παρόμοια).
Άρθρο 3
Κανονισμοί
Επιπλέον του παρόντος Κανονισμού Εσωτερικής Λειτουργίας του Προγράμματος Προπτυχιακών Σπουδών
του Τμήματος Β.Σ.Α.Σ., η Συνέλευση του Τμήματος συντάσσει τους ακόλουθους Κανονισμούς Λειτουργίας, οι
οποίοι, όπου απαιτείται, εγκρίνονται από τα αρμόδια
όργανα του Πανεπιστημίου. Η Συνέλευση του Τμήματος Β.Σ.Α.Σ. εγκρίνει και δύναται να επικαιροποίησει,
τροποποιήσει όπου κριθεί αναγκαίο τους ακόλουθους
κανονισμούς λειτουργίας:
α) Κανονισμός Σπουδών Α’ κύκλου (προπτυχιακών),
ο οποίος αποτελείται κατ’ ελάχιστον από τα Κεφάλαια Γ
έως Ζ του παρόντος κανονισμού.
β) Κανονισμός Εξετάσεων.
γ) Κανονισμός Εργαστηρίου Η/Υ.
δ) Εσωτερικός Κανονισμός Πρακτικής Άσκησης.
ε) Κανονισμός Διδακτορικών Σπουδών.
στ) Κανονισμός Μεταδιδακτορικής Έρευνας.
Άρθρο 4
Γραμματεία του Τμήματος
Η Γραμματεία του Τμήματος Βαλκανικών, Σλαβικών
και Ανατολικών Σπουδών στελεχώνεται από διοικητικό
προσωπικό και έχει ως αποστολή την υποστήριξη της
διοικητικής λειτουργίας του Τμήματος. Οι αρμοδιότητες
της Γραμματείας απορρέουν από το εκάστοτε ισχύον
θεσμικό πλαίσιο. Οι αρμοδιότητες της Γραμματείας ενδεικτικά περιλαμβάνουν:
α) Τη διεκπεραίωση της αλληλογραφίας του Τμήματος.
β) Την τήρηση του πρωτοκόλλου και των αρχείων του
Τμήματος.
γ) Την τήρηση των πρακτικών των συλλογικών οργάνων του Τμήματος.
δ) Την εκτέλεση των αποφάσεων των συλλογικών οργάνων.
ε) Τη μέριμνα για τα φοιτητικά θέματα (κατάρτιση και
τήρηση των μητρώων και των ατομικών φακέλων των
φοιτητών, παρακολούθηση της φοίτησης των φοιτητών
όπως καταχωρήσεις, ανακοίνωση βαθμολογιών κ.ά., τη
χορήγηση βεβαιώσεων, πιστοποιητικών και τίτλων σπουδών, τη διοργάνωση ορκωμοσιών, τη διαχείριση θεμά-
των όπως φοιτητικές ταυτότητες, συγγράμματα κ.ά.).
στ) Την τήρηση των πρακτικών και την διεκπεραίωση των διαδικασιών προκήρυξης θέσεων, εκλογής και
εξέλιξη των μελών Δ.Ε.Π, μέσω του πληροφοριακού συστήματος «ΑΠΕΛΛΑ», καθώς και του λοιπού προσωπικού
(Ε.Ε.Π., Ε.ΔΙ.Π., Ε.Τ.Ε.Π.) του Τμήματος.
ζ) Τη διεξαγωγή των εκλογών των συλλογικών οργάνων του Τμήματος και των εκπροσώπων Ε.Ε.Π., Ε.ΔΙ.Π.,
Ε.Τ.Ε.Π. και φοιτητών.
Η Γραμματεία εξυπηρετεί τους φοιτητές σε καθορισμένες ώρες κοινού σύμφωνα με την ισχύουσα πανεπι-
στημιακή νομοθεσία και τις αποφάσεις των συλλογικών
οργάνων του Τμήματος και του Πανεπιστημίου.
Όλες οι ανακοινώσεις που αφορούν τους φοιτητές
αναρτώνται σε εμφανή σημεία της Γραμματείας, καθώς
και στην επίσημη ιστοσελίδα του Τμήματος.
Άρθρο 5
Εργαστήρια του Τμήματος
Στο Τμήμα Βαλκανικών, Σλαβικών και Ανατολικών
Σπουδών λειτουργούν Ερευνητικά Εργαστήρια, τα οποία
εξυπηρετούν τις ερευνητικές και εκπαιδευτικές ανάγκες
του Τμήματος, συμβάλλοντας στην επιστημονική έρευνα, την καινοτομία και τη διασύνδεση με την κοινωνία.
Κάθε εργαστήριο λειτουργεί με βάση ειδικό κανονισμό
που θεσπίζεται από τη Συνέλευση του Τμήματος και
εγκρίνεται από τα αρμόδια όργανα του Πανεπιστημίου
Μακεδονίας.
Οι δραστηριότητες των Εργαστηρίων περιλαμβάνουν:
τη διεξαγωγή ερευνητικών προγραμμάτων, την παροχή
εκπαιδευτικών και ερευνητικών υποδομών για τους φοιτητές και τους ερευνητές, τη συνεργασία με εθνικούς και
διεθνείς φορείς, οργανισμούς και Πανεπιστήμια.
Πανεπιστημιακά Εργαστήρια δύνανται να ιδρύονται,
συγχωνεύονται, κατατέμνονται, μετονομάζονται ή να καταργούνται, κατόπιν εισήγησης της Συνέλευσης του Τμή-
ματος, με απόφαση της Συγκλήτου του Πανεπιστήμιου
Μακεδονίας. Την στιγμή οριστικοποίησης του παρόντος
Εσωτερικού Κανονισμού Λειτουργίας, λειτουργούν τέσσερα (4) Εργαστήρια στο πλαίσιο του Τμήματος Β.Σ.Α.Σ.
α) Εργαστήριο Επιχειρηματικότητας
(https://www.uom.gr/bso/ergasthrio-epixeirhmati
kothtas),
β) Εργαστήριο Ιστορίας της Ανατολικής και Νοτιοανατολικής Ευρώπης
(https://www.uom.gr/bso/ergasthrio-istorias-anato
likhs-kai-notioanatolikhs- eyrophs),
γ) Εργαστήριο Μελέτης Πολιτισμού, Συνόρων και Φύλου
(https://www.uom.gr/bso/ergasthrio-meleths-toypolitismoy-ton-synoron-kai-toy-koinonikoy-fyloy),
δ) Εργαστήριο Διεθνών, Πολιτικών και Νομικών Σπουδών
(https://www.uom.gr/bso/ergasthrio-diethnonpolitikon-kai- nomikon-spoydon).
Η αναλυτική παρουσίαση των Εργαστηρίων, των στόχων τους και των δραστηριοτήτων τους είναι διαθέσιμη
στην επίσημη ιστοσελίδα του Τμήματος και στις ιστοσελίδες των εργαστηρίων.
Β’ ΚΕΦΑΛΑΙΟ: ΕΙΣΑΓΩΓΗ ΚΑΙ ΕΓΓΡΑΦΗ
Άρθρο 6
Εισαγωγή και Εγγραφή στο Τμήμα
6.1. Εισαγωγή στο Τμήμα
Η εισαγωγή στο Τμήμα γίνεται:
1) Με το ισχύον σύστημα εισαγωγικών εξετάσεων που
διεξάγεται με ευθύνη του Υπουργείου Παιδείας, Έρευνας
και Θρησκευμάτων (για αποφοίτους Γενικών Λυκείων).
2) Με κατατακτήριες εξετάσεις (για απόφοιτους άλλων
Σχολών - βλ. αναλυτικά παρακάτω 6.2).
3) Με άλλες διαδικασίες που ορίζονται από το Υπουργείο
Παιδείας, Θρησκευμάτων και Αθλητισμού (όπως το 5%
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
για λόγους υγείας, εισαγωγής αθλητών, μετεγγραφές και
άλλες σχετικές προβλέψεις της ισχύουσας νομοθεσίας).
6.2. Κατατακτήριες εξετάσεις
α) Αίτηση εισαγωγής με κατατακτήριες εξετάσεις μπορούν να υποβάλλουν πτυχιούχοι Πανεπιστημίων και ΤΕΙ
του εσωτερικού και ισοτίμων Ιδρυμάτων του εξωτερικού,
απόφοιτοι Σχολών Αξιωματικών Ενόπλων Δυνάμεων και
Σωμάτων Ασφαλείας, καθώς και πτυχιούχοι Ανωτέρων
Σχολών Διετούς Κύκλου Σπουδών. Οι ενδιαφερόμενοι
καταθέτουν στη Γραμματεία του Τμήματος Βαλκανικών,
Σλαβικών και Ανατολικών Σπουδών, ή ταχυδρομικά στη
Διεύθυνση Εγνατία 156, Τ.Θ. 1591, Τ.Κ. 54006 Θεσσαλονίκη, ή στην ηλεκτρονική διεύθυνση του Τμήματος
bsosecr@uom.gr, σχετική αίτηση, συνοδευόμενη από
αντίγραφο πτυχίου, βεβαίωση ΔΟΑΤΑΠ για την ισοτιμία
του τίτλου σπουδών (στην περίπτωση πτυχιούχων Α.Ε.Ι.
εξωτερικού). Η αίτηση και τα δικαιολογητικά των πτυχιούχων που επιθυμούν να καταταγούν στο Τμήμα Β.Σ.Α.Σ.
υποβάλλονται από 1 έως 15 Νοεμβρίου κάθε έτους.
β) Οι κατατακτήριες εξετάσεις είναι γραπτές, με θέματα ανάπτυξης σε τρία (3) μαθήματα και οργανώνονται
κάθε χρόνο από την αρμόδια επταμελή Επιτροπή του
Τμήματος. Διενεργούνται κατά το διάστημα από 1 έως 20
Δεκεμβρίου κάθε έτους. Η ακριβής ημερομηνία, ο τόπος
και η ώρα διεξαγωγής των εξετάσεων ανακοινώνονται
τουλάχιστον δέκα ημέρες πριν τις εξετάσεις. Η Επιτροπή
αυτή, καθώς και τα εξεταζόμενα μαθήματα ορίζονται
από την Συνέλευση του Τμήματος, τον Απρίλιο κάθε
έτους. Η διαδικασία και οι προθεσμίες ανακοινώνονται
στην ιστοσελίδα του Τμήματος.
γ) Το ποσοστό των κατατάξεων ορίζεται σε ποσοστό
12% επί του αριθμού των εισακτέων κάθε ακαδημαϊκού έτους, σύμφωνα με την υπό στοιχεία Φ1/192329/
Β3/13.12.2013 (Β’ 3185) υπουργική απόφαση, εκτός αν
διαφορετικά προσδιοριστεί από νέα νομοθεσία.
δ) Οι υποψήφιοι για κατάταξη επιλέγονται βάσει του
μέσου όρου βαθμολογίας τους στις γραπτές εξετάσεις
των τριών μαθημάτων, με την προϋπόθεση ότι έχουν
συμπληρώσει τουλάχιστον τη βάση (10 μονάδες στην
κλίμακα του 20) σε καθένα από αυτά. Οι επιτυχόντες/
ούσες εγγράφονται στο Β’ εξάμηνο, με απόφαση της
Συνέλευσης και απαλλάσσονται από την εξέταση των
μαθημάτων στα οποία εξετάστηκαν για την κατάταξή
τους. Στη συνέχεια των σπουδών τους οφείλουν να
εξεταστούν επιτυχώς και στα υπόλοιπα μαθήματα του
Α’ εξαμήνου.
ΜΕΡΟΣ ΔΕΥΤΕΡΟ:
ΚΑΝΟΝΙΣΜΟΣ ΠΡΟΓΡΑΜΜΑΤΟΣ ΣΠΟΥΔΩΝ
Α’ ΚΥΚΛΟΥ
Γ’ ΚΕΦΑΛΑΙΟ: ΑΝΤΙΚΕΙΜΕΝΟ ΚΑΙ ΣΤΟΧΟΙ
ΠΡΟΓΡΑΜΜΑΤΟΣ
Άρθρο 7
Αντικείμενο - Στόχοι Προγράμματος
7.1. Πλαίσιο Προγράμματος Σπουδών
Το Τμήμα Βαλκανικών, Σλαβικών και Ανατολικών
Σπουδών του Πανεπιστημίου Μακεδονίας οργανώνει
και λειτουργεί τετραετές Πρόγραμμα Πρώτου Κύκλου
Σπουδών (Προπτυχιακό Πρόγραμμα Σπουδών - Π.Π.Σ.).
7.2. Στόχοι του προγράμματος Σπουδών
Σύμφωνα με το ιδρυτικό του προεδρικό διάταγμα
(π.δ. 363/1996, Α’ 235), το Τμήμα Β.Σ.Α.Σ. έχει ως κύρια
αποστολή «να καλλιεργεί και να προάγει τη γνώση για
τη γλώσσα, την ιστορία και τον πολιτισμό των Βαλκανικών, Σλαβικών και Ανατολικών χωρών και να μελετά και
να αναπτύσσει τις οικονομικές, κοινωνικές και πολιτικές
σχέσεις των κρατών αυτών με την Ελλάδα». Το Πρόγραμμα Σπουδών του Τμήματος Βαλκανικών, Σλαβικών και
Ανατολικών Σπουδών ακολουθεί τις παραπάνω αρχές
δίνοντας έμφαση τόσο στις Σπουδές Περιοχής, όσο και
στην ανάπτυξη της διεπιστημονικότητας μεταξύ των
βασικών Επιστημονικών Κλάδων του Δικαίου και των
Διεθνών Σχέσεων, της Πολιτικής Επιστήμης, της Κοινωνικής Ανθρωπολογίας, της Ιστορίας, των Πολιτισμικών
Σπουδών, της Οικονομικής Επιστήμης και της Επιχειρηματικότητας.
Οι πιο ειδικοί στόχοι του Προγράμματος Σπουδών
είναι:
α. Η μετάδοση και προαγωγή της επιστημονικής γνώσης και μεθοδολογίας στους φοιτητές/τριες και φοιτή-
τριες σε θεματικές που άπτονται με τα επιστημονικά
αντικείμενα και πεδία που καλύπτει το Τμήμα.
β. Η προετοιμασία μελλοντικών στελεχών του δημόσιου ή ιδιωτικού τομέα, διεθνών οργανισμών και Μη
Κυβερνητικών Οργανώσεων.
γ. Η κατάλληλη προετοιμασία ενδιαφερόμενων φοιτητών/τριών για τη συνέχιση των σπουδών τους σε με-
ταπτυχιακό επίπεδο.
δ. Η ανάπτυξη της έρευνας με πιθανή συμμετοχή των
φοιτητών/τριών σε σχετικά ερευνητικά προγράμματα.
Δ’ ΚΕΦΑΛΑΙΟ: ΔΙΑΡΘΡΩΣΗ ΠΡΟΓΡΑΜΜΑΤΟΣ
ΣΠΟΥΔΩΝ
Άρθρο 8
Αρμοδιότητες
Αρμόδια για την κατάρτιση του Προγράμματος Προπτυχιακών Σπουδών, την εισαγωγή ή απενεργοποίηση
μαθημάτων, καθώς και οποιαδήποτε άλλη μεταβολή είναι η Συνέλευση του Τμήματος μετά από εισήγηση της
Επιτροπής Προγράμματος Σπουδών.
Άρθρο 9
Μαθήματα
9.1. Κατηγορίες μαθημάτων
Τα μαθήματα του Προγράμματος Προπτυχιακών Σπουδών (Π.Π.Σ.) του Τμήματος Β.Σ.Α.Σ. κατατάσσονται σε:
α) Υποχρεωτικά (Υ), Υποχρεωτικά κατ’ επιλογή (ΥΕ),
Επιλογής (Ε), μαθήματα ξένης γλώσσας (ΞΓ), μαθήματα
Ελεύθερης Επιλογής (ΕΕ) από άλλα Τμήματα του ιδίου
Ιδρύματος (έως και 10% επί του συνόλου του μαθημάτων
που απαιτούνται για πτυχίο).
β) Μαθήματα Γενικού Υποβάθρου, μαθήματα Επιστημονικής Περιοχής (Ειδικού Υποβάθρου) και σε μαθήμα-
τα Ανάπτυξης Δεξιοτήτων. Ειδικά για τα μαθήματα που
παρέχουν γνώσεις και δεξιότητες Πληροφορικής όπως
ορίζεται από τον ν. 4957/2022 (άρθρο 100) αποδίδεται
ο χαρακτηρισμός Μαθήματος Πληροφορικής.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
9.2. Παρουσίαση μαθημάτων και Διάγραμμα μελέτης
(syllabus)
Το Πρόγραμμα Προπτυχιακών Σπουδών (Π.Π.Σ.) και το
περιεχόμενο των μαθημάτων παρατίθενται αναλυτικά
στον Οδηγό Σπουδών και τον διαδικτυακό χώρο του μαθήματος (e-class), με ευθύνη του/της διδάσκοντα/ουσας,
ο οποίος είναι αναρτημένος στην ιστοσελίδα του Τμήματος. Οι διδάσκοντες οφείλουν να διανέμουν σε όλους
τους φοιτητές/τριες που έχουν εγγραφεί στο μάθημα,
κατά την πρώτη εβδομάδα των μαθημάτων, έντυπα και
ηλεκτρονικά, αναλυτικό διάγραμμα μελέτης το οποίο
περιλαμβάνει τη διάρθρωση της ύλης του μαθήματος,
σχετική βιβλιογραφία, και κάθε άλλη τεκμηρίωση και
συναφή πληροφόρηση.
9.3. Διάρκεια μαθημάτων και πιστωτικές μονάδες
Οι ώρες διδασκαλίας των μαθημάτων είναι 4 διδακτικές ώρες ανά εβδομάδα και παρέχουν 6 πιστωτικές
μονάδες (ECTS), βάσει του φόρτου εργασίας που απαιτούν (βλ. 16.6 παρακάτω «Πιστωτικές Μονάδες ECTS»).
Το μάθημα περιλαμβάνει ώρες Διαλέξεων, Σεμιναρίων ή
και Φροντιστηρίων (π.χ. 2 ώρες διάλεξη, 2 ώρες φροντιστήριο ή 2 ώρες σεμινάριο). Η κατανομή γίνεται ορατή
στο διάγραμμα μελέτης (syllabus) του κάθε μαθήματος
που προσδιορίζει το είδος της παρεχόμενης διδασκαλίας
ως Σεμινάριο ή και Φροντιστήριο, πέραν των διαλέξεων
(βλ. ασκήσεις, ειδικές προβολές, επισκέψεις πεδίου και
άλλες πρακτικές εφαρμογές εντός και εκτός Ιδρύματος,
επίβλεψη εργασιών). Στο ίδιο πλαίσιο του τετραώρου
εντάσσεται και το παρεχόμενο Επικουρικό Έργο από τις
προβλεπόμενες κατηγορίες (βλ. ΕΔΙΠ, Μεταδιδάκτορες,
υπ. Δρ.), όπως ορίζει κάθε φορά ο νόμος.
9.4. Ώρες συνεργασίας διδασκόντων/ουσών με φοιτητές/τριες
Ο/Η διδάσκων/ουσα κάθε μαθήματος οφείλει να δέχεται τους φοιτητές, για θέματα που σχετίζονται με την εκ-
παιδευτική και ερευνητική τους δραστηριότητα, σε ώρες
που ανακοινώνονται στην ιστοσελίδα του Τμήματος και
της Κοσμητείας, οι οποίες δεν είναι μόνο απογευματινές
και συγκεντρωμένες σε μία ημέρα.
Άρθρο 10
Κατευθύνσεις Και Επιστημολογική Διάρθρωση
10.1. Κατευθύνσεις περιοχής
Το Πρόγραμμα Προπτυχιακών Σπουδών (Π.Π.Σ.) προσφέρει τη δυνατότητα επιλογής ανάμεσα σε τρεις κατευ-
θύνσεις με τους αντίστοιχους δείκτες περιοχής (Β, Σ, Α):
1) Βαλκανικών Σπουδών (Β),
2) Σλαβικών Σπουδών (Σ),
3) Ανατολικών Σπουδών (Α).
Οι κατευθύνσεις αυτές θεσμοθετήθηκαν στο ιδρυτικό π.δ. 363/1996, επικυρώθηκαν με την παρ. 1 του
άρθρου 42 του ν. 4521/2018 και αναγράφονται στο
Πτυχίο και στο Παράρτημα Διπλώματος. Κάθε μάθημα
που εντάσσεται στο Π.Π.Σ. αποκτά τον αντίστοιχο δείκτη
περιοχής (Β, Σ, Α), (παράδειγμα Β101-Ι ή Α204-Ι) ο οποίος
και προκύπτει:
1) Για τα γλωσσικά μαθήματα με βάση την διάκριση
των υποχρεωτικών γλωσσών στις περιοχές μελέτης, και
συγκεκριμένα:
i. Βουλγαρική, ρουμανική, σερβική γλώσσα, Κατεύθυνση Βαλκανικών Σπουδών (Β),
ii. Ρωσική, βουλγαρική και σερβική γλώσσα, Κατεύθυνση Σλαβικών Σπουδών (Σ),
iii. Τουρκική γλώσσα, Κατεύθυνση Ανατολικών Σπουδών (Α).
2) Για τα μαθήματα Επιστημονικής Περιοχής (Ειδικού
Υποβάθρου) βάσει της εστίασης στην σχετική περιοχή
μελέτης μπορούν να συμπεριλαμβάνουν ένα από τους
παραπάνω δείκτες περιοχής ή και συνδυασμό τους (παράδειγμα ΒΣ500-ΙΙΙ ή ΒΑ600-ΙΙΙ).
3) Τα μαθήματα Γενικού Υποβάθρου και τα Ανάπτυξης
Δεξιοτήτων, λόγω μη αναγκαίας εστίασης σε κάποια από
τις περιοχές εστίασης συμπεριλαμβάνουν και τους τρεις
δείκτες/κωδικούς (παράδειγμα ΒΣΑ420-ΙΙ).
Η κατεύθυνση η οποία θα αναγραφεί στο πτυχίο εξασφαλίζεται αθροιστικά από την επιτυχή ολοκλήρωση
των οκτώ (8) μαθημάτων υποχρεωτικής γλώσσα στην
οποία έχει ενταχθεί ο/η φοιτητής/τρια (βλ. άρθρο 10)
και την επιτυχή ολοκλήρωση τουλάχιστον δέκα (10)
μαθημάτων που περιέχουν τον ίδιο δείκτη περιοχής
(Β’ ή Σ ή Α). Για τον υπολογισμό των δέκα (10) μαθημάτων
κατεύθυνσης, τα γλωσσικά μαθήματα υπολογίζονται ως
ένα και όχι ως ο αριθμός των εξαμήνων που διδάσκονται.
10.2. Επιστημολογική Διάρθρωση και Κύκλοι Σπουδών
Το Πρόγραμμα Προπτυχιακών Σπουδών (Π.Π.Σ.) του
Β.Σ.Α.Σ. έχοντας ως στόχο τη σφαιρική προσέγγιση των
περιοχών στις οποίες προσφέρει εξειδίκευση, μέσα από
την οπτική του δικαίου, της ιστορίας, της επιχειρηματικότητας, της μελέτης της κουλτούρας, της οικονο-
μίας, της πολιτικής, και του πολιτισμού βασίζεται στη
συνεργασία των διαφορετικών επιστημονικών κλάδων
που θεραπεύει το Τμήμα βάσει των εξειδικεύσεων του
δυναμικού των διδασκόντων, και παρέχει τις αναγκαίες
γνώσεις υποβάθρου για το κάθε επιστημονικό πεδίο, όσο
και εξειδικευμένες γνώσεις για την κάθε περιοχή μελέτης/κατεύθυνσης όπως αυτές περιγράφονται παραπάνω.
Το πρόγραμμα σπουδών οργανώνεται επιστημολογικά
σε έξι (6) επιστημονικούς κλάδους στους οποίους αποδίδονται οι παρακάτω κωδικοί προγράμματος σπουδών:
100 - Δίκαιο
200 - Πολιτική
300 - Κοινωνική Ανθρωπολογία
400 - Οικονομικά και Επιχειρηματικότητα
500- Ιστορία
600 - Πολιτισμικές Σπουδές
Οι παραπάνω έξι κλάδοι οργανώνονται σε τρία (3)
Πρωτεύοντα Επιστημονικά Πεδία με κωδικούς Ι, ΙΙ, και ΙΙΙ:
(Ι) Δίκαιο και Πολιτική - (με οδηγό τους κωδικούς των
μαθημάτων 100+200),
(ΙΙ) Οικονομικά και Επιχειρηματικότητα - (με οδηγό
τους κωδικούς των μαθημάτων 400),
(ΙΙΙ) Κοινωνική Ανθρωπολογία, Ιστορία και Πολιτισμικές Σπουδές - (με οδηγό τους κωδικούς των μαθημάτων
300+500+600).
Το κάθε μάθημα που εντάσσεται στο Π.Π.Σ. αποκτά ένα
κύριο αριθμητικό κωδικό επιστημονικού κλάδου από
τους παραπάνω, με αύξουσα σειρά, ανάλογα με το περιεχόμενό του (παράδειγμα ΒΣΑ101-Ι, Β102-Ι, για μαθή-
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
ματα Δικαίου κ.ο.κ.), ενώ το τρίτο μέρος του κωδικού του
μαθήματος αντανακλά το πρωτεύον επιστημονικό πεδίο
στο οποίο ανήκει το μάθημα (παράδειγμα ΒΣΑ413-ΙΙ,
ή ΒΣΑ01-Ι). Σε περίπτωση διεπιστημονικών μαθημάτων
μπορούν να αποδοθούν και δευτερεύοντες κωδικοί (παράδειγμα ΒΣΑ413-ΙΙ/100,200).
Το Πρόγραμμα Προπτυχιακών Σπουδών (Π.Π.Σ.) χωρίζεται σε δύο κύκλους και τα παρεχόμενα μαθήματα
ταξινομούνται ανά εξάμηνο ακολουθώντας την κλιμακωτή κατάρτιση από το γενικό επιστημονικό υπόβαθρο
στο ειδικό υπόβαθρο της Επιστημονικής Περιοχής, σε
συνδυασμό με την παροχή Ανάπτυξης Δεξιοτήτων.
Ο πρώτος κύκλος αποτελείται από το Α’ και Β’ εξάμηνο
στον οποίο οι φοιτητές/τριες παρακολουθούν παράλληλα με τα υποχρεωτικά μαθήματα της ξένης γλώσσας
(ΞΓ) στην οποία έχουν ενταχθεί, συνολικά έξι υποχρεωτικά μαθήματα (Υ) γενικού υποβάθρου, ένα από τον
κάθε Επιστημονικό Κλάδο που θεραπεύει το Τμήμα και
συμπληρώνουν τα πέντε (5) αναγκαία μαθήματα ανά
εξάμηνο με μαθήματα υποχρεωτικά κατ’ επιλογή (ΥΕ).
Ο δεύτερος κύκλος σπουδών ξεκινά στο τρίτο και ολοκληρώνεται στο όγδοο εξάμηνο (Γ’ έως και Η’), εξάμηνα
κατά τα οποία οι φοιτητές/τριες παράλληλα με τα υποχρεωτικά μαθήματα της ξένης γλώσσας (ΞΓ), επιλέγουν
από τα διαθέσιμα μαθήματα Επιλογής (Ε) που προσφέρονται από τους έξι επιστημονικούς κλάδους σε κάθε
εξάμηνο, συμπεριλαμβανομένων και ειδικών μαθημάτων μεθοδολογίας για τις κοινωνικές και ανθρωπιστικές
επιστήμες, όπως και για τις ποσοτικές μεθόδους έρευνας.
Οι φοιτητές/τριες σε αυτόν τον κύκλο μπορούν να επιλέξουν, πλέον των μαθημάτων επιλογής που προσφέρει το
Τμήμα, έως και τέσσερα (4) μαθήματα ελεύθερης επιλογής (ΕΕ) από τον ενιαίο κατάλογο του Πανεπιστήμιου, ή
μαθήματα Erasmus σε περίπτωση ένταξης τους σε πρόγραμμα κινητικότητας (βλ. άρθρο 12 «κινητικότητα»).
Η παραπάνω επιστημολογική διάρθρωση στοχεύει
στην διαμόρφωση ενός προσωποποιημένου πτυχίου
που προωθεί τα ενδιαφέροντα και τις κλίσεις του/της
κάθε φοιτητή/φοιτήτριας, αλλά ωθεί ταυτόχρονα σε μια
ουσιαστική κατάρτιση σε τουλάχιστον μια επιστημονική
πειθαρχία.
Για το λόγο αυτό συνίσταται έντονα στους/στις φοιτητές/τριες να συγκροτήσουν το πτυχίο τους με βάση:
α) Ένα «Πρωτεύον Επιστημονικό Πεδίο» το οποίο και
προκύπτει από τη συγκέντρωση τουλάχιστον 21 μαθημάτων από ένα από τα παραπάνω Πεδία Ι, ΙΙ, ή ΙΙΙ,
β) ένα «Δευτερεύον Επιστημονικό Πεδίο» το οποίο
διαμορφώνεται με την συγκέντρωση τουλάχιστον 10
μαθημάτων άλλου Επιστημονικού Πεδίου (από τα παραπάνω προσφερόμενα με κωδικούς 100-600).
Άρθρο 11
Μαθήματα Ξένων Γλωσσών
11.1. Προσφερόμενες Γλώσσες και επιλογή γλωσσών
Η εκμάθηση γλωσσών των περιοχών μελέτης του
Τμήματος αποτελεί δομικό και ουσιαστικό μέρος του
Προγράμματος Προπτυχιακών Σπουδών. Οι φοιτητές/
τριες, καλούνται να επιλέξουν ανάμεσα σε πέντε γλώσσες (Βουλγαρικά, Ρουμανικά, Ρωσικά, Σερβοκροατικά,
Τουρκικά) στο πρώτο εξάμηνο των σπουδών τους, με
σειρά προτίμησης και εντάσσονται στην αντίστοιχη
γλώσσα με κριτήρια τη σειρά επιτυχίας τους στο Τμήμα ανά κατηγορία εισακτέων, και τη σειρά προτίμησής
τους. Στην γλώσσα που θα ενταχθούν παραμένουν
καθ’ όλη τη διάρκεια των σπουδών τους, επί τέσσερα (4)
έτη, και παρακολουθούν μαθήματα 4 ωρών εβδομαδιαίως. Αλλαγή γλώσσας επιτρέπεται μόνο:
α) Με αμοιβαία ανταλλαγή μεταξύ φοιτητών του ιδίου
έτους σπουδών που το επιθυμούν, με ταυτόχρονη αίτησή τους στη Γραμματεία και έγκριση από την Συνέλευση
του Τμήματος.
β) Σε φοιτητή/τρια που επιθυμεί να αλλάξει την γλώσσα στην οποία εντάχθηκε με γλώσσα επόμενης επιλογής
του (δηλαδή χαμηλότερης στην αρχική δήλωση σειράς
προτίμησης γλωσσών - πχ. εάν εντάχθηκε στην δεύτερη
επιλογή του, να μετακινηθεί στην τρίτη ή στην τέταρτη
επιλογή του) ύστερα από αιτιολογημένη αίτησή του στη
Γραμματεία και έγκριση από την Συνέλευση του Τμήματος. Προϋπόθεση για μια μεταβολή είναι να υπάρχει κενή
θέση στην νέα γλώσσα.
Οι αιτήσεις αυτές θα πρέπει να γίνονται στην αρχή
κάθε ακαδημαϊκού έτους, καθώς ο φοιτητής που αλλάζει
γλώσσα θα πρέπει να παρακολουθήσει τη νέα γλώσσα
από την αρχή (Α’ εξάμηνο).
11.2. Παρακολούθηση γλωσσικών μαθημάτων
Η παρακολούθηση χωρίζεται σε οκτώ «κύκλους» μαθημάτων, αντίστοιχους με τα οχτώ εξάμηνα των σπου-
δών και η επιτυχής εξέταση στα μαθήματα γλώσσας ενός
ακαδημαϊκού έτους είναι απαραίτητη προϋπόθεση για
την συμμετοχή στις εξετάσεις του επομένου. Διατηρείται όμως η υποχρέωση δήλωσης των μαθημάτων ξένης
γλώσσας και η παραλαβή των συγγραμμάτων στο εξάμηνο που αυτές διδάσκονται. Στα τελευταία δυο εξά-
μηνα των σπουδών τους, τα μαθήματα ξένων γλωσσών
εξειδικεύονται σε θέματα ορολογίας οικονομικών και
πολιτικό-κοινωνικών επιστημών με μελέτη κειμένων.
11.3. Επιλογή δεύτερης ξένης γλώσσας
Οι φοιτητές/τριες έχουν τη δυνατότητα, από το πέμπτο
εξάμηνο να επιλέξουν και δεύτερη ξένη γλώσσα από
τις προσφερόμενες ως μάθημα επιλογής (Αραβική, ή
Αλβανική ή άλλη γλώσσα που προσφέρεται). Η δεύτερη
γλώσσα αποτελείται από τέσσερα (4) μαθήματα επιλογής, ένα (1) για κάθε εξάμηνο, στα Ε’ - Η’ εξάμηνα.
11.4. Γλωσσικά μαθήματα εκτός προγράμματος
Είναι δυνατόν να προσφέρονται μαθήματα ξένης
γλώσσας εκτός προγράμματος σπουδών τα οποία δεν
προσμετρούνται στα μαθήματα για την λήψη πτυχίου,
ούτε στην εξαγωγή του βαθμού πτυχίου.
Άρθρο 12
Κινητικότητα
12.1. Προώθηση κινητικότητας
Το Τμήμα Β.Σ.Α.Σ. προωθεί την κινητικότητα των φοιτητών/τριών μέσω του προγράμματος Erasmus+ ή και
άλλων διαπανεπιστημιακών συνεργασιών και συμφωνιών ώστε να επωφεληθούν, από γλωσσικής, πολιτισμικής
και εκπαιδευτικής πλευράς, από την εμπειρία άλλων ευρωπαϊκών χωρών και από τα προσφερόμενα αντικείμενα
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
σπουδών. Ειδικά το πρόγραμμα Erasmus+ υποστηρίζει
θεσμικά και οικονομικά τη διαμονή για σπουδές στο εξωτερικό (ή και για πρακτική, βλ. παρακάτω), σε μια χώρα
του δικτύου Erasmus+.
12.2. Επιλεξιμότητα φοιτητών/τριών
Οι φοιτητές έχουν τη δυνατότητα μετακίνησης στα
Πανεπιστήμια με τα οποία έχει υπογράψει σχετική συμφωνία το Τμήμα στο οποίο ανήκουν. Οι συνεργασίες
του Τμήματος Β.Σ.Α.Σ. με Ιδρύματα του Εξωτερικού
ενημερώνονται στην σελίδα https://www.uom.gr/bso/
foithsh-erasmus. Για τα κριτήρια επιλογής και τους κύκλους αιτήσεων οι φοιτητές/τριες συμβουλεύονται το
Γραφείο Erasmus (https://www.uom.gr/erasmus-office).
12.3. Αναγνώριση μαθημάτων Erasmus
Τα μαθήματα στα οποία θα εξεταστεί επιτυχώς ο/η
φοιτητής/τρια στο Ίδρυμα του εξωτερικού κατά τη συμμετοχή του στην κινητικότητα του προγράμματος μπο-
ρούν να αναγνωριστούν βάσει των διαδικασιών που περιγράφονται στο άρθρο 22 «αναγνώριση μαθημάτων».
Άρθρο 13
Πτυχιακή Εργασία
13.1. Πτυχιακή εργασία
Η εκπόνηση πτυχιακής εργασίας είναι προαιρετική για
τους/τις φοιτητές/τριες/τριες και μπορούν να την επιλέξουν με την έναρξη του 7ου εξαμήνου ή και αργότερα.
Ισοδυναμεί με δύο μαθήματα και αποδίδει στον/στην
φοιτητή/τρια 12 μονάδες ECTS.
13.2. Προϋποθέσεις για εκπόνηση πτυχιακής εργασίας
Οι προϋποθέσεις για την ανάληψη πτυχιακής εργασίας
είναι ο/η φοιτητής/τρια:
1. Να έχει εξετασθεί επιτυχώς στα μισά μαθήματα που
απαιτούνται για την λήψη πτυχίου (20 μαθήματα),
2. να έχει κάνει δύο τουλάχιστον γραπτές εργασίες στα
πλαίσια μαθημάτων,
3. να παρακολουθήσει τουλάχιστον ένα μάθημα μεθοδολογίας (βλ. αναλυτικά οδηγό εκπόνησης πτυχιακής
εργασίας).
13.3. Διαδικασία ανάληψης πτυχιακής εργασίας
Ο/η φοιτητής/τρια πρέπει να βρει επιβλέποντα/ουσα
καθηγητή/τρια του Τμήματος σχετικό/ή με το αντικείμενο της πτυχιακής εργασίας, να συμφωνήσουν στο
θέμα της εργασίας και να συνυπογράψουν το σχετικό
έντυπο ανάληψης πτυχιακής εργασίας στη Γραμματεία
του Τμήματος.
13.4. Διάρκεια εκπόνησης πτυχιακής εργασίας και
βαθμολόγηση
α) Η διάρκεια εκπόνησης της πτυχιακής εργασίας είναι
τουλάχιστον δύο (2) εξάμηνα, παραδίδεται για βαθμολόγηση στα πλαίσια εξεταστικής περιόδου.
β) Η πτυχιακή́ εργασία βαθμολογείται από τον/την
επιβλέποντα/ουσα και έναν/μία ακόμα βαθμολογητή́/
τρια (εισηγητής/τρια) μέλος τους διδακτικού προσωπικού του Τμήματος. Ο τελικός βαθμός προκύπτει από το
μέσο όρο των βαθμών επιβλέποντα/ουσας και εισηγητή/τριας. Σε περίπτωση διαφοράς μεγαλύτερης των 3
βαθμών, ή διαφωνίας για την εξασφάλιση της βάσης (5),
διορίζεται αναβαθμολογητής/τρια από την Συνέλευση
του Τμήματος.
γ) Εφόσον ολοκληρωθεί επιτυχώς, η πτυχιακή εργασία
απαλλάσσει τον/την φοιτητή/τρια από δύο (2) δηλωμένα
μαθήματα επιλογής. Στην περίπτωση που δεν ολοκληρωθεί επιτυχώς η πτυχιακή εργασία, ο/η φοιτητής/τρια
για να πάρει πτυχίο, πρέπει να περάσει τα ανωτέρω αναφερόμενα μαθήματα επιλογής.
Αναλυτικότερα, όλες οι προϋποθέσεις και οι όροι
για την εκπόνηση πτυχιακής εργασίας περιγράφονται
στον Οδηγό Εκπόνησης Πτυχιακών Εργασιών, ο οποίος
έχει αναρτηθεί ηλεκτρονικά (https://www.uom.gr/bso/
ptyxiakh-ergasia).
Άρθρο 14
Πρακτική Άσκηση
14.1. Η Πρακτική Άσκηση στο Β.Σ.Α.Σ.
Η Πρακτική Άσκηση του Τμήματος Βαλκανικών, Σλαβικών και Ανατολικών Σπουδών αποτελεί μάθημα επιλογής
του Προγράμματος Προπτυχιακών Σπουδών με κωδικό
μαθήματος ΒΣΑ701 και αντιστοιχεί σε έξι (6) μονάδες
ECTS. Μπορεί να πραγματοποιηθεί ύστερα από αίτηση
του ενδιαφερόμενου, στην Ελλάδα, μέσω του Γραφείου
Πρακτικής Άσκησης του Πανεπιστημίου, ή στο εξωτερικό μέσω του Γραφείου Erasmus+. Η Πρακτική Άσκηση
ως μάθημα επιλογής δεν προσμετράται στα μαθήματα
για τη λήψη πτυχίου και αναγράφεται στο Παράρτημα
Διπλώματος με τη μορφή «επιτυχώς/ανεπιτυχώς».
14.2. Χρονική Διάρκεια
Η χρονική διάρκεια της Πρακτικής Άσκησης είναι τρεις (3)
μήνες για την πρακτική του εσωτερικού, μέσω του Γραφείου Πρακτικής Άσκησης και το ελάχιστο δύο (2) μήνες
για το πρόγραμμα Erasmus+ ή όπως διαφορετικά ορίζεται από τον εκάστοτε εν ισχύ κανονισμό του γραφείου
Erasmus.
14.3. Διαδικασία Επιλογής
Δικαίωμα συμμέτοχης έχουν οι φοιτητές/τριες που βρίσκονται στο τέταρτο (4ο) έτος σπουδών και οι επί πτυχίω
φοιτητές. Η διαδικασία υποβολής αιτήσεων, καθώς και
οι ημερομηνίες, ανακοινώνονται στην ιστοσελίδα του
Τμήματος ή/και στην ιστοσελίδα του Γραφείου Πρακτικής Άσκησης για την πρακτική άσκηση εσωτερικού και
στη σελίδα του γραφείου Εράσμους για την πρακτική
Erasmus+. Ειδική μέριμνα λαμβάνεται για τη διευκόλυνση φοιτητών με αναπηρία προκειμένου να πραγματο-
ποιούν πρακτική άσκηση κατά ισότιμο τρόπο με κάθε
άλλο φοιτητή/τρια.
14.4. Δήλωση πρακτικής άσκησης
Οι φοιτητές/τριες εφόσον επιλεγούν για υλοποίηση
Πρακτικής Άσκησης, οφείλουν να τη δηλώσουν ως
μάθημα στο αντίστοιχο εξάμηνο (χειμερινό ή εαρινό).
Ο κάθε φοιτητής έχει δικαίωμα συμμετοχής σε ένα μόνον
κύκλο πρακτικής άσκησης.
14.5. Αποζημίωση και Ασφάλιση φοιτητών/τριών
Για την Πρακτική Άσκηση εσωτερικού, η αποζημίωση
και η ασφάλιση του/της ασκούμενου/ης φοιτητή́/τριας
του πρώτου κύκλου σπουδών γίνεται σύμφωνα με την
κείμενη νομοθεσία και ισχύουν όσα περιγράφονται στην
παρ. 3.5 και 3.6 του Κανονισμού Πρακτικής Άσκησης του
Ιδρύματος. Για την Πρακτική Άσκηση Erasmus+ αποζημίωση δίδεται το μέγιστο για τρεις (3) μήνες και το ποσό
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
μηνιαίας επιχορήγησης υπολογίζεται με βάση τον πίνακα
χρηματοδότησης ανά χώρα υποδοχής.
14.6. Οδηγίες
Οι αναλυτικές διαδικασίες και οι λεπτομέρειες εφαρμογής των προγραμμάτων πρακτικής άσκησης, παρου-
σιάζονται:
α) Στον Εσωτερικό Κανονισμό Πρακτικής Άσκησης
του Τμήματος (https://www.uom.gr/bso/praktikhaskhsh-7416) για το πρόγραμμα πρακτικής άσκησης
εσωτερικού.
β) Στον Κανονισμό Κινητικότητας Φοιτητών για Πρακτική Άσκηση για το Πρόγραμμα Erasmus+/KEY ACTION
1 του Πανεπιστημίου Μακεδονίας που είναι αναρτημένος στην ιστοσελίδα του Γραφείου Erasmus (https://
www.uom.gr/erasmus-office).
Ε’ ΚΕΦΑΛΑΙΟ: ΦΟΙΤΗΣΗ ΚΑΙ ΕΚΠΑΙΔΕΥΤΙΚΗ
ΟΡΓΑΝΩΣΗ
Άρθρο 15
Φοίτηση
15.1. Πλήρης φοίτηση
Η ελάχιστη διάρκεια πλήρους φοίτησης για την απονομή́ του τίτλου σπουδών είναι οκτώ́ (8) ακαδημαϊκά
εξάμηνα (τέσσερα (4) ακαδημαϊκά έτη). H ανώτατη διάρκεια πλήρους φοίτησης καθορίζεται από την εκάστοτε
ισχύουσα νομοθεσία.
15.2. Μερική φοίτηση.
Δικαίωμα υποβολής αίτησης για μερική φοίτηση
έχουν:
α) Οι φοιτητές/τριες που αποδεδειγμένα εργάζονται
τουλάχιστον είκοσι (20) ώρες την εβδομάδα,
β) οι φοιτητές/τριες με αναπηρία και ειδικές εκπαιδευτικές ανάγκες,
γ) οι φοιτητές/τριες που είναι παράλληλα αθλητές και
κατά τη διάρκεια των σπουδών τους ανήκουν σε αθλητικά σωματεία εγγεγραμμένα στο ηλεκτρονικό μητρώο
αθλητικών σωματείων του άρθρου 142 του ν. 4714/2020
(Α’ 148), που τηρείται στη Γενική Γραμματεία Αθλητισμού
(Γ.Γ.Α.), υπό τις προϋποθέσεις που ορίζει η ισχύουσα νομοθεσία.
Οι λεπτομέρειες και προϋποθέσεις για την εφαρμογή των παραπάνω δύναται να προσδιοριστούν από τον
Εσωτερικό Κανονισμό Λειτουργίας του Πανεπιστημίου
βάσει του άρθρου 75 του του ν. 4957/2022.
Για τους φοιτητές που φοιτούν υπό καθεστώς μερικής
φοίτησης, κάθε εξάμηνο προσμετράται ως μισό ακαδημαϊκό εξάμηνο. Οι φοιτητές αυτοί δεν δύνανται να
δηλώνουν προς παρακολούθηση και να εξετάζονται σε
αριθμό μεγαλύτερο από το ήμισυ των μαθημάτων του
εξαμήνου που προβλέπει το πρόγραμμα σπουδών.
15.3. Αναστολή/διακοπή φοίτησης.
Οι φοιτητές/τριες που δεν έχουν υπερβεί το ανώτατο
όριο φοίτησης, μπορούν ύστερα από αιτιολογημένη αίτησή τους στη Γραμματεία του Τμήματος, να διακόψουν
τη φοίτησή τους για χρονική περίοδο που δεν υπερβαίνει
τα δύο (2) έτη. Tο δικαίωμα διακοπής της φοίτησης δύναται να ασκηθεί άπαξ ή τμηματικά για χρονικό διάστημα
κατ’ ελάχιστον ενός (1) ακαδημαϊκού εξαμήνου, αλλά η
διάρκεια της διακοπής δεν δύναται να υπερβαίνει αθροιστικά τα δύο (2) έτη, αν χορηγείται τμηματικά.
Φοιτητές/τριες που αιτούνται διακοπή φοίτησης επισυνάπτουν στην αίτησή τους όλα τα σχετικά δικαιολογη-
τικά αρμόδιων δημόσιων αρχών ή οργανισμών, από τα
οποία αποδεικνύονται σοβαροί λόγοι υγείας των ιδίων
ή συγγενών τους μέχρι και δευτέρου βαθμού εξ αίματος,
λόγοι στράτευσης ή σοβαροί οικονομικοί λόγοι.
Στην πράξη ο/η φοιτητής/τρια που επιθυμεί αναστολή
σπουδών, πρέπει να υποβάλλει αίτηση στη Γραμματεία
του Τμήματος κατά την έναρξη του εξαμήνου (εντός
δέκα (10) ημερών από την έναρξη του εξαμήνου) και
οπωσδήποτε πριν την υποβολή ηλεκτρονικής δήλωσης
μαθημάτων. Στη συνέχεια ενημερώνεται από την Γραμματεία για την έγκριση του αιτήματός του και παραδίδει
την ακαδημαϊκή του ταυτότητα. Η φοιτητική ιδιότητα
διακόπτεται προσωρινά κατά τον χρόνο διακοπής της
φοίτησης και τα εξάμηνα αυτά δεν προσμετρώνται στην
ανώτατη διάρκεια φοίτησης.
Μετά τη λήξη της διακοπής των σπουδών οι φοιτητές
επανέρχονται αυτόματα στο Τμήμα. Άρση της διακοπής
φοίτησης ενώ αυτή είναι σε ισχύ είναι δυνατή με την ίδια
ως άνω διαδικασία, μετά από αίτηση του φοιτητή στη
Γραμματεία του Τμήματος. Σε αυτήν την περίπτωση, για
την απρόσκοπτη συνέχιση της φοίτησης του φοιτητή
κατά την επάνοδό του, η διακοπή της αναστολής δεν
μπορεί να πραγματοποιηθεί σε μονό αριθμό εξαμήνων.
Υπέρβαση του ανώτατου χρόνου αναστολή/διακοπής
σπουδών επιτρέπεται μόνο σε εξαιρετικές περιπτώσεις
και ιδίως για σοβαρούς λόγους υγείας, με την ίδια ως
άνω διαδικασία.
Οι λεπτομέρειες και προϋποθέσεις για την εφαρμογή των παραπάνω δύναται να προσδιοριστούν από τον
Εσωτερικό Κανονισμό Λειτουργίας του Πανεπιστημίου,
βάσει του άρθρου 76 του του νόμου 4957/2022.
15.4. Υπέρβαση ανώτατης διάρκειας φοίτησης.
Για σοβαρούς λόγους υγείας, που ανάγονται στο πρόσωπο του φοιτητή ή στο πρόσωπο συγγενούς πρώτου
βαθμού εξ’ αίματος ή συζύγου ή προσώπου με το οποίο ο
φοιτητής έχει συνάψει σύμφωνο συμβίωσης, οι φοιτητές
δύνανται με αίτησή τους στη Γραμματεία του Τμήματος
να αιτηθούν κατ’ εξαίρεση την υπέρβαση της ανώτατης
χρονικής διάρκειας φοίτησης, όπως αυτή ορίζεται στην
κείμενη νομοθεσία, προσκομίζοντας κατά περίπτωση τις
απαραίτητες ιατρικές βεβαιώσεις από δημόσιο νοσοκομείο ή αρμόδια ειδική επιτροπή νοσοκομείου.
15.5. Εγγραφή σε εξάμηνα.
Η εγγραφή σε κάθε εξάμηνο γίνεται με ηλεκτρονική
υποβολή δηλώσεων μαθημάτων κατά την έναρξη του
εξαμήνου σε προθεσμία που ορίζεται από την Κοσμητεία
της Σχολής και ανακοινώνονται από τη Γραμματεία του
Τμήματος. Απαραίτητη προϋπόθεση για συμμετοχή στις
εξετάσεις (τακτικές εξεταστικές των εξαμήνων χειμερινού και εαρινού και της επαναληπτικής εξεταστικής τους
το Σεπτέμβριο) είναι η εμπρόθεσμη υποβολή της δήλωσης (βλ. παρακάτω άρθρο 17 «δηλώσεις μαθημάτων»).
15.6. Αποφοίτηση
Φοιτητές/τριες που συμπληρώνουν τις προϋποθέσεις
λήψης πτυχίου (βλ. άρθρο 24 του παρόντος) θεωρούνται
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
αυτόματα ως δυνάμει πτυχιούχοι (παρ. 12 του άρθρου 25
του ν. 1268/1982 και υπ’ αρ. 366/1994 απόφαση του ΣτΕ)
από την ημερομηνία ανακοίνωσης βαθμολογίας του
τελευταίου μαθήματος. Για την απονομή του πτυχίου,
μετά την ολοκλήρωση των απαραίτητων προϋποθέσεων
απαιτείται σχετική αίτηση στη Γραμματεία του Τμήματος
και συμμετοχή στην επόμενη τελετή ορκωμοσίας του
Τμήματος (βλ. άρθρο 26 του παρόντος).
15.7. Διαγραφή
Οι φοιτητές/τριες μπορούν ύστερα από αίτησή τους
στην Γραμματεία του Τμήματος, να διαγραφούν από
το μητρώο για λόγους προσωπικούς ή ακαδημαϊκούς,
(π.χ. εγγραφή σε άλλο Τμήμα) και να παραλάβουν άμεσα
πιστοποιητικό διαγραφής. Διαδικασία διαγραφής μπορεί να ενεργοποιηθεί από πλευράς του Τμήματος ή του
Πανεπιστημιακού Ιδρύματος, σε περίπτωση σοβαρών
παραπτωμάτων ή αντι-ακαδημαϊκής συμπεριφοράς φοιτητή/τριας (βλ. άρθρο 30 του παρόντος).
Άρθρο 16
Ακαδημαϊκό Έτος και Διδακτικό Πλαίσιο
16.1. Έναρξη - λήξη
Το ακαδημαϊκό έτος αρχίζει την 1η Σεπτεμβρίου και
λήγει την 31η Αυγούστου του επόμενου έτους.
16.2. Εξάμηνα διδακτικού έργου
Το διδακτικό έργο κάθε ακαδημαϊκού έτους διαρθρώνεται σε δύο (2) εξάμηνα (χειμερινό/εαρινό). Κάθε εξά-
μηνο περιλαμβάνει τουλάχιστον δεκατρείς (13) πλήρεις
εβδομάδες διδασκαλίας. Αν για οποιονδήποτε λόγο ο
αριθμός των εβδομάδων διδασκαλίας που πραγματοποιήθηκαν σε ένα μάθημα (λαμβάνοντας υπόψη και τυ-
χόν αναπληρώσεις μαθημάτων) είναι μικρότερος από
εννέα (9), το μάθημα θεωρείται ότι δε διδάχθηκε και δεν
εξετάζεται. Παράταση της διάρκειας ενός (1) εξαμήνου
επιτρέπεται μόνο σε εξαιρετικές περιπτώσεις, προκειμένου να συμπληρωθεί ο απαιτούμενος ελάχιστος αριθμός
εβδομάδων διδασκαλίας και γίνεται με απόφαση του
Πρύτανη.
16.3. Διδακτική Ώρα
Η διδακτική ώρα ορίζεται ως τα 45 πρώτα λεπτά κάθε
ώρας μαθημάτων. Κάθε μάθημα έχει 4 ώρες διδασκαλίας
κάθε εβδομάδα. Τα μαθήματα του πρώτου κύκλου (Α’ και
Β’ εξαμήνου) διδάσκονται σε δύο δίωρα, ενώ τα υπόλοιπα μαθήματα μπορεί να διδάσκονται κατά την κρίση του
διδάσκοντα, ή σε δύο δίωρα, ή σε ένα ενιαίο τετράωρο
μάθημα εβδομαδιαίως.
16.4. Ωρολόγιο πρόγραμμα
Το ωρολόγιο πρόγραμμα διδασκαλίας των μαθημάτων
συντάσσεται από τη Γραμματεία του Τμήματος τουλάχιστον μία (1) εβδομάδα πριν την έναρξη των μαθημάτων
των εξαμήνων (χειμερινού/εαρινού) και γνωστοποιείται με επιμέλεια της ίδιας στους διδάσκοντες και στους
φοιτητές, με κάθε πρόσφορο τρόπο και αναρτάται στην
ιστοσελίδα του Τμήματος.
16.5. Αναπληρώσεις μαθημάτων
Στις περιπτώσεις απώλειας ωρών διδασκαλίας συγκεκριμένων μαθημάτων λόγω συμπτώσεως με αργίες ή
άλλα έκτακτα περιστατικά, οι υπεύθυνοι διδάσκοντες
οφείλουν να δηλώσουν εγγράφως στον Πρόεδρο του
Τμήματος, με κοινοποίηση στη Γραμματεία του Τμήματος, τις ημέρες και ώρες αναπλήρωσής τους, έτσι ώστε
να καλυφθεί πλήρως το σύνολο της διδακτέας ύλης, αλλά
και των ωρών που αντιστοιχούν στις δεκατρείς (13) πλήρεις εβδομάδες διδασκαλίας.
16.6. Πιστωτικές Μονάδες ECTS
Κάθε εξαμηνιαίο μάθημα συνεισφέρει έναν αριθμό
«Πιστωτικών Μονάδων» ECTS, συμβατών με το Σύστημα
Κατοχύρωσης Πιστωτικών Μονάδων.
To σύστημα ECTS (European Credit Transfer System)
αναπτύχθηκε στο πλαίσιο του προγράμματος ERASMUS
(European Community Action Scheme for the Mobility
of University Students) με σκοπό να διευκολύνει τις
διαδικασίες ακαδημαϊκής αναγνώρισης των σπουδών
στο εξωτερικό, αποτιμώντας ή/και μεταφέροντας την
εργασία του συμμετέχοντος φοιτητή/τριας (μεταφορά
πιστωτικών μονάδων) μεταξύ των συνεργαζόμενων
Ιδρυμάτων.
Οι πιστωτικές μονάδες ECTS είναι μία αριθμητική τιμή
(μεταξύ 1 και 60) που αποδίδεται σε κάθε μάθημα, για
να περιγραφεί ο φόρτος εργασίας που απαιτείται από
το σπουδαστή για την ολοκλήρωση του μαθήματος.
Οι πιστωτικές μονάδες ECTS αντικατοπτρίζουν την ποσότητα εργασίας που απαιτεί κάθε μάθημα σε σχέση με
τη συνολική απαιτούμενη ποσότητα εργασίας για την
ολοκλήρωση ενός πλήρους ακαδημαϊκού έτους σπουδών στο Ίδρυμα (δηλ. παρακολούθηση παραδόσεων,
πρακτική άσκηση σεμινάρια, φροντιστήρια, εργαστήρια,
μελέτη στη βιβλιοθήκη και κατ’ οίκον, εξετάσεις ή άλλες
δραστηριότητες αξιολόγησης). Σύμφωνα με το ECTS,
60 πιστωτικές μονάδες αντιπροσωπεύουν το φόρτο εργασίας ενός ακαδημαϊκού έτους σπουδών, 30 πιστωτι-
κές μονάδες αντιπροσωπεύουν το φόρτο εργασίας ενός
ακαδημαϊκού εξαμήνου, και 20 πιστωτικές μονάδες το
φόρτο εργασίας ενός τετράμηνου.
O αριθμός των μονάδων καθορίζεται με απόφαση της
Συνέλευσης Τμήματος, ύστερα από πρόταση της Επιτροπής Προγράμματος Σπουδών του Τμήματος, σύμφωνα
με τις σχετικές διατάξεις της ισχύουσας νομοθεσίας.
Κάθε μάθημα που διδάσκεται στο πρόγραμμα σπουδών του Β.Σ.Α.Σ. παρέχει έξι (6) πιστωτικές μονάδες
(ECTS), βάσει του φόρτου εργασίας που απαιτεί, εφόσον
οι απαιτούμενες εξετάσεις έχουν λάβει χώρα με επιτυχία.
Οι πιστωτικές μονάδες ECTS των μαθημάτων καταγράφονται σύμφωνα με τα ισχύοντα της εξεταστικής περι-
όδου κατά την οποία εξετάστηκε επιτυχώς το μάθημα.
Άρθρο 17
Δηλώσεις Μαθημάτων
17.1. Διαδικασία δηλώσεων μαθημάτων - περίοδοι
δηλώσεων
α) Οι φοιτητές/τριες οφείλουν στην αρχή κάθε εξαμήνου να κάνουν ηλεκτρονική δήλωση μαθημάτων μέσω
της διαδικτυακής Πύλης (Portal) Φοιτητολόγιο.
β) Κατά το πρώτο έτος σπουδών (Α’ και Β’ εξάμηνο) στην δήλωση αυτή πρέπει να συμπεριλάβουν, σε
κάθε εξάμηνο: ένα (1) μάθημα γλώσσας (ΞΓ), 3 υποχρεωτικά μαθήματα (Υ) και ένα μάθημα υποχρεωτικό επι-
λογής (ΥΕ).
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
γ) Από το Γ’ εξάμηνο και πέραν, όλα τα μαθήματα, εκτός
των γλωσσών, είναι μαθήματα επιλογής. Στις δηλώσεις
κάθε εξαμήνου συμπεριλαμβανομένου και πέραν του
Γ’ εξαμήνου οι δηλώσεις θα πρέπει να συμπεριλάβουν:
ένα (1) μάθημα Γλώσσας (ΞΓ), τέσσερα (4) μαθήματα επιλογής (Ε) του τρέχοντος εξαμήνου, και επί πλέον τα μα-
θήματα προηγουμένων εξαμήνων αντίστοιχης περιόδου
που δεν έχουν ολοκληρώσει επιτυχώς, ή διαφορετικά
μαθήματα προηγούμενων εξαμήνων με τα οποία επιθυμούν να αντικαταστήσουν μαθήματα που δεν έχουν
ολοκληρώσει επιτυχώς, ή μαθήματα υποχρεωτικά επιλογής του Α’ έτους τα οποία παραμένουν ανοιχτά και σε
φοιτητές των υπολοίπων εξαμήνων.
δ) Για την χειμερινή ακαδημαϊκή περίοδο οι δηλώσεις
μαθημάτων γίνονται τον Οκτώβριο κάθε έτους και θα
πρέπει να περιλαμβάνουν τα νέα και τα χρωστούμενα
(όπως περιγράφονται στην προηγούμενη παράγραφο)
χειμερινά μαθήματα του Α’, Γ’, Ε’ και Ζ’ εξαμήνου. Για την
εαρινή ακαδημαϊκή περίοδο οι δηλώσεις μαθημάτων
γίνονται τον Φεβρουάριο κάθε έτους και θα πρέπει να
περιλαμβάνουν τα νέα και τα χρωστούμενα (όπως περιγράφονται στην προηγούμενη παράγραφο) εαρινά
μαθήματα του Β’, Δ’, ΣΤ’ και Η’ εξαμήνου.
17.2. Δήλωση μαθημάτων και δικαίωμα εξέτασης
Τα δηλωθέντα μαθήματα της κάθε περιόδου είναι τα
μόνα μαθήματα στα οποία δικαιούνται οι φοιτητές/τριες
να εξεταστούν στην τρέχουσα περίοδο και στην επαναληπτική του Σεπτεμβρίου του συγκεκριμένου ακαδημαϊ-
κού έτους. Όταν οι φοιτητές/τριες δεν δηλώσουν κάποιο
μάθημα (είτε νέο, είτε χρωστούμενο), δεν μπορούν να
λάβουν μέρος στις αντίστοιχες εξετάσεις του μαθήματος
και δεν δικαιούνται να πάρουν συγγράμματα.
17.3. Δηλώσεις μαθημάτων για φοιτητές/τριες επί
πτυχίω
Για τους/τις φοιτητές/τριες που περάτωσαν την κανονική φοίτηση (φοιτητές/τριες επί πτυχίω) προβλέπε-
ται, βάσει της παρ. 3 του άρθρου 65 του ν. 4957/2022,
η δυνατότητα να συμπεριλαμβάνουν στις δηλώσεις κάθε
εξαμήνου όλα τα μαθήματα που οφείλουν, ανεξάρτητα
εάν αυτά διδάσκονται σε χειμερινό ή εαρινό εξάμηνο.
17.4. Έγκαιρη ολοκλήρωση δηλώσεων
Οι φοιτητές/τριες έχουν την υποχρέωση να παρακολουθούν τις ανακοινώσεις του Τμήματος και να ολοκλη-
ρώνουν τις δηλώσεις μαθημάτων τους στις προθεσμίες
που ανακοινώνονται.
17.5. Εκπρόθεσμες δηλώσεις
Εκπρόθεσμες δηλώσεις εξετάζονται από την Κοσμητεία της Σχολής και εγκρίνονται μόνο εφόσον αφορούν:
1. σε τεχνικά κωλύματα που αποδεικνύονται από το Τμήμα Στατιστικής, Μηχανοργάνωσης και Πληροφορικής
και 2. σε αποδεδειγμένους λόγους υγείας ή ανωτέρας
βίας κατά την περίοδο των δηλώσεων, καταθέτοντας τα
απαραίτητα δημόσια έγγραφα.
Άρθρο 18
Διδάσκοντες
Διδακτικό έργο στο πλαίσιο του Προγράμματος Προπτυχιακών Σπουδών μπορεί να ανατεθεί σε:
1) Λέκτορες και Καθηγητές (Επίκουροι Καθηγητές, Αναπληρωτές Καθηγητές και Καθηγητές Πρώτης Βαθμίδας),
2) Ειδικό Εκπαιδευτικό Προσωπικό (Ε.Ε.Π.),
3) Εργαστηριακό Διδακτικό Προσωπικό (Ε.ΔΙ.Π.),
4) Ειδικό Τεχνικό Εργαστηριακό Προσωπικό (Ε.Τ.Ε.Π.),
5) Εντεταλμένοι Διδάσκοντες που προσλήφθηκαν για
τη διδασκαλία συγκεκριμένου μαθήματος (σύμφωνα με
το άρθρο 173 του ν. 4957/2022, πρόγραμμα ΕΣΠΑ, κ.λπ.) ,
6) Επισκέπτες καθηγητές άλλου Τμήματος του ιδίου
ή άλλου ΑΕΙ.
Επικουρικό Διδακτικό στο πλαίσιο του Προγράμματος
Προπτυχιακών Σπουδών μπορεί να ανατεθεί σε:
1) Υποψηφίους Διδάκτορες του Τμήματος. Η ανάθεση
διδασκαλίας μαθήματος γίνεται ύστερα από απόφαση
της Συνέλευσης του Τμήματος.
2) Μεταδιδακτορικούς ερευνητές του Τμήματος.
Η ανάθεση διδασκαλίας μαθήματος γίνεται ύστερα από
από­φαση της Συνέλευσης του Τμήματος.
Άρθρο 19
Συγγράμματα
Στους φοιτητές/τριες που παρακολουθούν το Πρόγραμμα Προπτυχιακών Σπουδών χορηγούνται δωρε-
άν έντυπα διδακτικά συγγράμματα, σύμφωνα με την
κείμενη νομοθεσία. Οι διδάσκοντες/ουσες δηλώνουν
εγκαίρως στο σύστημα ΕΥΔΟΞΟΣ δύο (2) τουλάχιστον
συγγράμματα ανά μάθημα. Οι φοιτητές/τριες αμέσως
μετά την ηλεκτρονική δήλωση μαθημάτων μέσω της
διαδικτυακής Πύλης (Portal) Φοιτητολογίου του Πανεπιστημίου, θα πρέπει να κάνουν ηλεκτρονική δήλωση συγ-
γραμμάτων μέσω του συστήματος επιλογής και διανομής συγγραμμάτων στην ιστοσελίδα: https://eudoxus.gr
Οι φοιτητές/τριες για κάθε νέο μάθημα που δηλώνουν,
έχουν δικαίωμα επιλογής και παραλαβής ενός μόνο από
τα προτεινόμενα συγγράμματα. Φοιτητές/τριες με καθεστώς πλήρους φοίτησης μπορούν να παραλάβουν έως
και οκτώ (8) συγγράμματα ανά εξάμηνο και συνολικά
έως και σαράντα (40) συγγράμματα ως την ολοκλήρωση
των σπουδών τους.
Οι φοιτητές/τριες που παρακολουθούν πρόγραμμα
σπουδών για τη λήψη δεύτερου πτυχίου δικαιούνται
επίσης δωρεάν έντυπα διδακτικά συγγράμματα.
Άρθρο 20
Αξιολόγηση Μαθημάτων και Διδασκόντων
Κάθε εξάμηνο, πριν από την έναρξη της εξεταστικής
περιόδου (10η-12η εβδομάδα μαθημάτων), οι φοιτητές/
τριες έχουν το δικαίωμα και την υποχρέωση να αξιολογούν τα μαθήματα και τους διδάσκοντες με στόχο τη
βελτίωση της ποιότητας των σπουδών, σύμφωνα με τις
προδιαγραφές που τίθενται από την Μονάδα Διασφάλισης Ποιότητας του Πανεπιστημίου.
ΣΤ’ ΚΕΦΑΛΑΙΟ: ΕΛΕΓΧΟΣ ΤΩΝ ΓΝΩΣΕΩΝ
Άρθρο 21
Εξεταστικές Περίοδοι και Εξετάσεις
21.1. Εξεταστικές περίοδοι - Συμμετοχή στις εξετάσεις
Το κάθε ακαδημαϊκό έτος έχει δύο (2) εξεταστικές περιόδους, τη χειμερινή (Ιανουάριος- Φεβρουάριος) και
την εαρινή (Ιούνιος-Ιούλιος). Το Σεπτέμβριο διενεργείται επαναληπτική εξεταστική στην οποία οι φοιτητές/
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
τριες εξετάζονται στα μαθήματα που δήλωσαν και δεν
πέτυχαν προβιβάσιμο βαθμό ή δεν προσήλθαν στις εξετάσεις των δύο προηγούμενων εξαμήνων. Οι ακριβείς
ημερομηνίες έναρξης και λήξης διδασκαλίας των μαθημάτων για κάθε εξάμηνο, καθώς και οι ημερομηνίες
των εξεταστικών περιόδων καθορίζονται με απόφαση
της Συγκλήτου.
Οι τελικές εξετάσεις των μαθημάτων διενεργούνται
αποκλειστικά μετά το πέρας του χειμερινού και του εαρινού εξαμήνου για τα μαθήματα που διδάχθηκαν στα
εξάμηνα αυτά, αντίστοιχα. Κατά την περίοδο των επαναληπτικών εξετάσεων (περίοδος Σεπτεμβρίου) πριν από
την έναρξη του επόμενου χειμερινού εξαμήνου, ο/η φοιτητής/τρια δικαιούται να εξεταστεί στα μαθήματα και
των δύο εξαμήνων, μόνο εφόσον τα έχει συμπεριλάβει
στις δηλώσεις των εξαμήνων του τρέχοντος ακαδημαϊκού έτους (βλ. παραπάνω «δηλώσεις μαθημάτων»).
21.2. Συμμετοχή στις εξετάσεις φοιτητών/τριών επί
πτυχίω
Για τους/τις φοιτητές/τριες που περάτωσαν την κανονική φοίτηση (φοιτητές/τριες επί πτυχίω) προβλέπεται,
βάσει της παρ. 3 του άρθρο 65 του ν. 4957/2022, η δυνατότητα να εξετάζονται στην εξεταστική περίοδο του
χειμερινού και του εαρινού εξαμήνου κάθε ακαδημαϊκού
έτους σε όλα τα μαθήματα που οφείλουν, ανεξάρτητα
εάν αυτά διδάσκονται σε χειμερινό ή εαρινό εξάμηνο.
21.3. Εξέταση μαθημάτων
Με ευθύνη του διδάσκοντα και την επικουρία της
Γραμματείας διενεργούνται οι εξετάσεις στο κάθε μάθημα κατά τις εξεταστικές περιόδους. Οι εξετάσεις των μα-
θημάτων γίνονται γραπτά ή προφορικά. Κατά την κρίση
του διδάσκοντα είναι δυνατόν ως εξέταση να θεωρηθεί
και προαιρετική απαλλακτική εργασία στο πλαίσιο των
κανονικών εξετάσεων του μαθήματος (βλ. παρακάτω.
21.4.).
21.4. Τελική βαθμολογία
Κάθε μάθημα που περιλαμβάνεται στο πρόγραμμα
σπουδών, καθώς και η πτυχιακή εργασία, βαθμολογείται
αυτοτελώς.
Η τελική βαθμολογία του κάθε μαθήματος, μπορεί
να προκύπτει ως αποτέλεσμα γραπτών ή προφορικών
εξετάσεων ή πρακτικών ασκήσεων, ή της επίδοσης του/
της φοιτητή/τριας από τη συμμετοχή του/της στην εκπαιδευτική διαδικασία, ή την εκπόνηση και παρουσίαση
εργασιών, ή συνδυασμό των ανωτέρω, ή μέσω όποιας
άλλης μορφής αξιολόγησης καθορίζεται στον εσωτερικό
κανονισμό λειτουργίας του Πανεπιστημίου Μακεδονίας.
Οι βαθμοί που δίνονται κυμαίνονται από μηδέν (0)
μέχρι δέκα (10), με διαβάθμιση στην ακέραιη και στη
μισή μονάδα. Προαγωγικοί βαθμοί είναι το πέντε (5) και
οι μεγαλύτεροί του.
Η τελική βαθμολογία ανακοινώνεται εντός τριών (3)
εβδομάδων από την ημέρα της τελικής εξέτασης.
Σε περίπτωση αποτυχίας σε υποχρεωτικό μάθημα ο/η
φοιτητής/τρια υποχρεώνεται να το επαναλάβει, δηλώνοντάς το εκ νέου, σε επόμενα αντίστοιχα εξάμηνα. Σε
περίπτωση αποτυχίας σε μάθημα υποχρεωτικό επιλογής
ή επιλογής, ο/η φοιτητής/τρια δύναται είτε να το επαναλάβει, δηλώνοντάς το εκ νέου, είτε να δηλώσει άλλο
αντίστοιχο μάθημα υποχρεωτικό επιλογής ή επιλογής,
σε επόμενα αντίστοιχα εξάμηνα.
21.5. Έλεγχος/διόρθωση βαθμού
Ο φοιτητής έχει δικαίωμα να ζητήσει από τον διδάσκοντα επίδειξη του γραπτού του και αιτιολόγηση της
βαθμολόγησής του, εντός ενός (1) μήνα από την ανακοίνωση των αποτελεσμάτων, μη συμπεριλαμβανομένων
των περιόδων διακοπών που προβλέπονται στο ακαδημαϊκό ημερολόγιο.
Η βαθμολογία της εξέτασης κάθε μαθήματος καταχωρίζεται ηλεκτρονικά στο βαθμολόγιο του μαθήματος
της αντίστοιχης εξεταστικής περιόδου κάθε ακαδημαϊκού έτους, με ευθύνη του αρμόδιου διδάσκοντος, εντός
τριών (3) εβδομάδων. Μετά την ολοκλήρωση της διαδικασίας και το πέρας της ορισθείσας ημερομηνίας,
τροποποίηση βαθμολογίων (διόρθωση ή και προσθήκη
βαθμού κ.λπ.) δεν επιτρέπεται. Σε εξαιρετικές περιπτώσεις και μόνον δύναται να πραγματοποιηθεί επιμέρους
τροποποίηση βαθμολογίου εξεταστικής περιόδου (διόρθωση ή και προσθήκη βαθμού κ.λπ.) με αιτιολογημένη
απόφαση της Συνέλευσης του Τμήματος, η οποία λαμβάνεται κατόπιν τεκμηριωμένης εισήγησης του αρμόδιου
διδάσκοντος, εντός δύο (2) μηνών από την ανακοίνωση
των αποτελεσμάτων του μαθήματος το οποίο αφορά η
αίτηση.
Τροποποίηση της βαθμολογίας μαθημάτων στη μερίδα φοιτητή, στον οποίο έχει απονεμηθεί ο τίτλος σπου-
δών, δεν επιτρέπεται.
21.6. Επανεξέταση
Αν ο φοιτητής αποτύχει περισσότερες από τρεις (3)
φορές σε ένα μάθημα και ύστερα από αίτησή του, με
απόφαση του Κοσμήτορα, εξετάζεται από τριμελή επιτροπή καθηγητών της Σχολής, οι οποίοι έχουν το ίδιο ή
συναφές γνωστικό αντικείμενο. Από την επιτροπή εξαιρείται ο υπεύθυνος διδάσκων της εξέτασης.
21.7. Κανονισμός εξετάσεων
Κατά τη διεξαγωγή των εξετάσεων εφαρμόζεται ο Κανονισμός Εξετάσεων.
Άρθρο 22
Αναγνώριση Μαθημάτων
22.1. Αναγνώριση μαθημάτων διαπανεπιστημιακής
κινητικότητας Erasmus+
Η αναγνώριση μαθημάτων τα οποία οι φοιτητές/τριες
του Τμήματος Β.Σ.Α.Σ. παρακολούθησαν και στα οποία
εξετάστηκαν επιτυχώς σε Πανεπιστήμιο άλλης χώρας
που τους φιλοξενεί, στο πλαίσιο διαπανεπιστημιακής
συμφωνίας, π.χ. πρόγραμμα Erasmus+, γίνεται με βάση
τη συμφωνία μάθησης (Learning agreement), την οποία
εγκρίνει ο/η ακαδημαϊκά υπεύθυνος/η του Τμήματος
Β.Σ.Α.Σ. για το πρόγραμμα Erasmus+ πριν και κατά της
διάρκεια της κινητικότητας. Όσον αφορά στις πιστωτικές
μονάδες (ECTS) των μαθημάτων που αναγνωρίζονται,
αυτές υπολογίζονται βάσει του Προγράμματος Σπουδών
του ιδρύματος του εξωτερικού. Στις περιπτώσεις όπου
το μάθημα έχει λιγότερες πιστωτικές μονάδες από το
αντίστοιχο του Τμήματός μας, οι φοιτητές/τριες θα πρέπει να συμπληρώνουν τις μονάδες που υπολείπονται με
περισσότερα μαθήματα επιλογής.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
22.2. Αναγνώριση μαθημάτων Εσωτερικής Κινητικότητας
Η αναγνώριση μαθημάτων τα οποία οι φοιτητές/τριες
του Τμήματος Β.Σ.Α.Σ. παρακολούθησαν και στα οποία
εξετάστηκαν επιτυχώς σε άλλο Πανεπιστήμιο της χώρας
στο πλαίσιο της Εσωτερικής Κινητικότητας (βάσει της
υπό στοιχεία 48880/Ζ1/02.05.2023 απόφασης της Γενικής
Διεύθυνσης Ανώτατης Εκπαίδευσης, της Διεύθυνσης Οργανωτικής και Ακαδημαϊκής Ανάπτυξης, του Τμήματος Δ’
Φοιτητικών Θεμάτων και Υποτροφιών), γίνεται με απόφαση της Συνέλευσης του Τμήματος, μετά από αξιολόγησή
της συμβατότητας των Προγραμμάτων Σπουδών των
Τμημάτων, βάσει των προβλέψεων της παραπάνω απόφασης ή της εκάστοτε ισχύουσας νομοθεσίας.
22.3. Αναγνώριση μαθημάτων μετά από κατατακτήριες
εξετάσεις
Φοιτητές/τριες που εγγράφηκαν στο Τμήμα ύστερα
από κατατακτήριες εξετάσεις ως πτυχιούχοι άλλων Τμημάτων ΑΕΙ, ΑΤΕΙ κ.λπ. μπορούν να ζητήσουν αναγνώρι-
ση μαθημάτων από τις προηγούμενες σπουδές τους.
Με αίτησή τους στη Γραμματεία, η οποία συνοδεύεται
από αναλυτική βαθμολογία και περιγράμματα μαθημάτων από τον Οδηγό Σπουδών του Τμήματος που έχουν
ήδη λάβει πτυχίο, μπορούν να ζητήσουν την αναγνώριση
έως και δύο (2) μαθημάτων ανά εξάμηνο και συνολικά
έως δέκα έξι (16) μαθημάτων, αντιστοίχων με μαθήματα
του τρέχοντος Προγράμματος Προπτυχιακών Σπουδών
τους. Η αίτησή τους μαζί με τα προαναφερόμενα συνημμένα, κοινοποιείται στον/στην διδάσκοντα/ουσα του
εκάστοτε μαθήματος, ο/η οποίος/α εισηγείται θετικά ή
αρνητικά στην Συνέλευση του Τμήματος, η οποία αποφασίζει για την αναγνώριση του βαθμού και των πιστω-
τικών μονάδων ECTS του παλαιού μαθήματος.
22.4. Αναγνώριση μαθημάτων από μετεγγραφή/μετακίνηση ή εισαγωγή με το 10%
Βάσει του άρθρο 35 του ν. 4115/2013 (Α’ 24), οι μετεγγραφόμενοι/ες φοιτητές/τριες μπορούν να αναγνωρί-
σουν μαθήματα τα οποία έχουν διδαχθεί και εξεταστεί
επιτυχώς στο Τμήμα προέλευσής τους. Η αναγνώριση
των μαθημάτων, πραγματοποιείται κατόπιν αίτησης
του/της φοιτητή/τριας, αξιολόγησής της και απόφασης
της Συνέλευσης του Τμήματος, όπως ορίζει η ισχύουσα νομοθεσία. Ταυτόσημη διαδικασία ακολουθείται σε
περίπτωση αίτησης αναγνώρισης μαθημάτων από εισακτέο/α σε περίπτωση εισαγωγής με την διαδικασία
της εκ νέου εισαγωγής υποψηφίων με το 10% (δίχως
εξετάσεις), εφόσον ο εισακτέος/α παρακολούθησε και
εξετάστηκε επιτυχώς στο πρώτο Τμήμα εισαγωγής του/
της στα μαθήματα αυτά.
Ζ’ ΚΕΦΑΛΑΙΟ: ΑΠΟΚΤΗΣΗ ΤΙΤΛΟΥ ΣΠΟΥΔΩΝ
Άρθρο 23
Τίτλος Σπουδών
Ύστερα από την επιτυχή ολοκλήρωση του Προγράμματος Προπτυχιακών Σπουδών, απονέμεται το ενιαίο
Πτυχίο του Τμήματος Βαλκανικών, Σλαβικών και Ανατολικών Σπουδών, με τις κατευθύνσεις: (i) Βαλκανικών
Σπουδών, (ii) Σλαβικών Σπουδών, (iii) Ανατολικών Σπουδών (βάσει του άρθρο 2.3α του π.δ. 363/1996). Ο απο-
διδόμενος τίτλος σπουδών είναι επιπέδου έξι (6), σύμφωνα με το Ευρωπαϊκό Πλαίσιο Προσόντων (European
Qualifications Framework, EQF) και το Εθνικό Πλαίσιο
Προσόντων (Ε.Π.Π.).
Άρθρο 24
Προϋποθέσεις Λήψης Πτυχίου
Οι σπουδές ολοκληρώνονται όταν οι φοιτητές/τριες
έχουν εξεταστεί επιτυχώς στον ελάχιστο αριθμό μαθημάτων που προβλέπει το Πρόγραμμα Προπτυχιακών
Σπουδών του Τμήματος και έχουν συγκεντρώσει τον
απαιτούμενο αριθμό πιστωτικών μονάδων. Σύμφωνα
με το τρέχον Πρόγραμμα Προπτυχιακών Σπουδών για
την λήψη πτυχίου του Τμήματος Β.Σ.Α.Σ. ο/η φοιτητής/
τρια οφείλει να εξετασθεί επιτυχώς σε τουλάχιστον 40
μαθήματα, συγκεντρώνοντας τουλάχιστον 240 πιστωτικές μονάδες. Για την λήψη πτυχίου πρέπει να ισχύουν
αθροιστικά και οι δύο παραπάνω όροι. Για την λήψη πτυχίου, στο σύνολο των μαθήματων που έχουν εξεταστεί
επιτυχώς πρέπει να συμπεριλαμβάνονται: έξι (6) Υποχρεωτικά μαθήματα (Υ), δύο (2) υποχρεωτικά κατ’ επιλογή
μαθήματα (ΥΕ) και οκτώ (8) μαθήματα υποχρεωτικής
ξένης γλώσσας (ΞΓ).
Άρθρο 25
Υπολογισμός Βαθμού Πτυχίου
Κάθε μάθημα έχει ίδιο συντελεστή βαρύτητας, βαθμολογείται με ακέραιο βαθμό στην κλίμακα 0 έως και
10. Προβιβάσιμος βαθμός κάθε μαθήματος θεωρείται ο
βαθμός μεγαλύτερος ή ίσος του πέντε (5). Ο τελικός βαθμός πτυχίου υπολογίζεται ως το πηλίκο του αθροίσματος
όλων των βαθμών προς τον αριθμό των μαθημάτων.
Βαθμός από 8,5 και πάνω αντιστοιχεί στον χαρακτηρισμό
«άριστα», από 6,5 μέχρι 8,4 «λίαν καλώς», από 5 μέχρι
6,4 «καλώς».
Άρθρο 26
Ορκωμοσία - Απονομή Τίτλου
26.1. Τελετή ορκωμοσίας
Η ορκωμοσία γίνεται σε τελετή, κατά την οποία οι
απόφοιτοι ορκίζονται ενώπιον των Πρυτανικών Αρχών
ή του Κοσμήτορα της οικείας Σχολής, καθώς και του Προέδρου ή του Αντιπροέδρου του Τμήματος Βαλκανικών,
Σλαβικών και Ανατολικών Σπουδών. Η τελετή πραγματοποιείται σε ημερομηνίες που ορίζονται από το Τμήμα
σε συνεργασία με τις αρμόδιες διοικητικές υπηρεσίες.
26.2. Αίτηση συμμετοχής στην Ορκωμοσία
Η Γραμματεία του Τμήματος ενημερώνει τους δικαιούχους συμμετοχής σε ορκωμοσία είκοσι (20) ημέρες πριν
την προγραμματισμένη ημερομηνία πραγματοποίησης
της τελετής προκειμένου να καταθέσουν τα απαιτούμενα δικαιολογητικά που ορίζει ο Εσωτερικός Κανονισμός
του Πανεπιστημίου Μακεδονίας, εντός δεκαπέντε (15)
ημερών. Αυτά περιλαμβάνουν τα εξής: (εκτός αν διαφορετικά ορισθεί από νέο Εσωτερικό Κανονισμό του
Πανεπιστημίου).
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
α. Αίτηση ορκωμοσίας.
β. Αντίγραφο αστυνομικής ταυτότητας ή διαβατηρίου.
γ. Ακαδημαϊκή Ταυτότητα (βιβλιάριο σπουδών για τους
παλαιότερους).
δ. Βιβλιάριο υγειονομικής περίθαλψης φοιτητή, εφόσον υπάρχει.
ε. Βεβαίωση από τη Βιβλιοθήκη και Κέντρο Πληροφόρησης του Πανεπιστημίου Μακεδονίας ότι δεν υπάρχει
εκκρεμότητα επιστροφής δανεισμένου υλικού.
στ. Βεβαίωση από τη Βιβλιοθήκη και Κέντρο Πληροφόρησης του Πανεπιστημίου Μακεδονίας ότι έχει κατατεθεί
στο Ιδρυματικό Αποθετήριο η πτυχιακή εργασία (εφόσον
έχει βαθμολογηθεί).
ζ. Παράβολο είσπραξης για την έκδοση μεμβράνης του
Πτυχίου (εφόσον το επιθυμούν). Η σχετική κατάθεση γίνεται σε τραπεζικό λογαριασμό, ο οποίος ανακοινώνεται
από τη Γραμματεία. Στην αιτιολογία της κατάθεσης πρέπει να αναγράφεται το ονοματεπώνυμο και ο Αριθμός
Μητρώου του φοιτητή.
η. Κάρτα σίτισης.
θ. Υπεύθυνη δήλωση του ν. 1599/1986 στην οποία θα
δηλώνει: α) τα ονόματα των ατόμων που θα παραβρεθούν στην τελετή αποφοίτησης, τα οποία δεν δύναται να
είναι άνω των τεσσάρων (4) και β) ότι ούτε ο ίδιος ούτε
κανένας από τα άτομα που θα παραβρεθούν στην τελετή
αποφοίτησης δεν θα φέρει μαζί του ή δεν θα κάνει χρήση κομφετί, ηχητικού οργάνου, κροτίδας, βεγγαλικού,
καπνογόνου κ.ά., για όσο διάστημα θα βρίσκεται στους
χώρους του Πανεπιστημίου Μακεδονίας, είτε εσωτερικά
του κτιρίου είτε σε όλον τον προαύλιο χώρο και περιμετρικά του κτιριακού συγκροτήματος.
26.3. Παρουσία στην Ορκωμοσία
Αναγκαία προϋπόθεση για τη χορήγηση του τίτλου
σπουδών είναι η ορκωμοσία του πτυχιούχου σε δημόσια
τελετή, όπως προβλέπει ο Εσωτερικός Κανονισμός Λειτουργίας του Πανεπιστημίου. Σε εξαιρετικές περιπτώσεις
(π.χ. σοβαρά προβλήματα υγείας, διαμονή στο εξωτερικό) δύναται η ορκωμοσία να διενεργηθεί σύμφωνα με
ειδική διαδικασία που θα ορίσει ο Πρύτανης, βάσει του
Εσωτερικού Κανονισμού του Πανεπιστημίου (παρ. 7 του
άρθρου 59).
26.4. Όρκος
Ο όρκος του πτυχίου διαμορφώνεται ως εξής: «Αξιωθείς/είσα του Πτυχίου του Τμήματος Βαλκανικών, Σλαβι-
κών και Ανατολικών Σπουδών του Πανεπιστημίου Μακεδονίας υπόσχομαι και καθομολογώ ότι, εξερχόμενος/η
του χώρου του Πανεπιστημίου, θα εξακολουθώ να τηρώ
τις αρχές του δικαίου και του ορθού λόγου, θεωρώντας
ως ύψιστα αγαθά τη ζωή και την ελευθερία και αποβλέπων/ουσα στην αλήθεια, το δίκαιο και την ειρήνη, θα
υποτάσσω το ατομικό στο κοινωνικό συμφέρον».
26.5. Βεβαίωση επιτυχούς περάτωσης σπουδών.
Πριν από την ορκωμοσία είναι δυνατή η χορήγηση:
α. Πιστοποιητικού επιτυχούς περάτωσης σπουδών, στο
οποίο αναγράφονται ο βαθμός του τίτλου σπουδών και η
ημερομηνία που κατέστη πτυχιούχος/α και β. αναλυτικής
βαθμολογίας, εφόσον ζητηθεί, στην οποία αναγράφονται ο βαθμός του τίτλου σπουδών, η ημερομηνία που
κατέστη πτυχιούχος/α και οι αντίστοιχες πιστωτικές μονάδες όλων των μαθημάτων, καθώς και τυχόν επιπλέον
εκπαιδευτικές δραστηριότητες, όπως πρακτική άσκηση,
η πτυχιακή εργασία κ.λπ.
Η’ ΚΕΦΑΛΑΙΟ: ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ
Άρθρο 27
Γενικές Αρχές
Το Τμήμα Βαλκανικών, Σλαβικών και Ανατολικών
Σπουδών, συμπεριλαμβανομένου του ακαδημαϊκού
προσωπικού κάθε βαθμίδας και τύπου απασχόλησης,
του διοικητικού προσωπικού και του φοιτητικού πληθυσμού λειτουργεί στη βάση των αρχών της ισοτιμίας,
της ευπρέπειας, της εντιμότητας, του αλληλοσεβασμού
και της ακαδημαϊκής ελευθερίας.
Άρθρο 28
Δομές Φοιτητικής Στήριξης
28.1. Εξυπηρέτηση Φοιτητών
Η Γραμματεία είναι ανοιχτή για την εξυπηρέτηση των
φοιτητών Δευτέρα -Παρασκευή κατά τις ώρες 8:30 π.μ 14.30 μ.μ. Επιπρόσθετα οι φοιτητές εξυπηρετούνται από
τη Γραμματεία μέσω e-mail αλλά και τηλεφωνικά.
28.2. Ηλεκτρονική Γραμματεία
Όλος ο φοιτητικός πληθυσμός έχει τη δυνατότητα
να εξυπηρετείται μέσω Internet με χρήση της διαδικτυακής Πύλης (Portal) Φοιτητολογίου, λαμβάνοντας
ενημέρωση για το Πρόγραμμα Προπτυχιακών Σπουδών
που παρακολουθούν, τα μαθήματα που έχουν δηλώσει
και τις βαθμολογίες τους, να υποβάλλουν αιτήσεις για
έκδοση πιστοποιητικών και να παρακολουθούν τις ανακοινώσεις του Τμήματος. Επιπλέον, έχουν την υποχρέω-
ση να υποβάλλουν ηλεκτρονικά τις δηλώσεις μαθημάτων, στις προθεσμίες που ορίζονται για την χειμερινή
και την εαρινή περίοδο από την Κοσμητεία της Σχολής
(βλέπε άρθρο 16 «Δηλώσεις Μαθημάτων»). Ο οδηγός
χρήσης της Πύλης (Portal) Φοιτητολογίου, καθώς και
αναλυτικές οδηγίες για τις δηλώσεις μαθημάτων και
συγγραμμάτων, είναι αναρτημένα στην ιστοσελίδα του
Πανεπιστημίου.
28.3. Σύμβουλοι Σπουδών
Οι Σύμβουλοι Σπουδών είναι καθηγητές του Τμήματος οι οποίοι ορίζονται από τη Συνέλευση. Καθοδηγούν
και υποστηρίζουν τους φοιτητές/τριες κατά την παρακολούθηση του προγράμματος σπουδών τους. Επίσης
προωθούν τον Οδηγό Σπουδών και κάθε σχετική πληροφόρηση στους νεοεισερχόμενους φοιτητές/τριες -ειδικά
στους φοιτητές/τριες με κινητικές και άλλες δυσκολίεςκαι αναλαμβάνουν την προώθηση του Προγράμματος
Προπτυχιακών Σπουδών σε μαθητές Λυκείου.
Οι φοιτητές/τριες έχουν τη δυνατότητα να ενημερώνονται καθ’ όλη τη διάρκεια του ακαδημαϊκού έτους από
τους καθηγητές συμβούλους σπουδών για κάθε θέμα
που αφορά τις σπουδές τους. Επιπλέον, μπορούν να τους
ζητούν τη βοήθειά τους για να αντιμετωπίσουν και να
επιλύσουν τυχόν προβλήματα σχετικά με τις σπουδές
τους. Στην αρχή κάθε ακαδημαϊκού έτους, αναρτώνται
στους πίνακες της Γραμματείας και στην ιστοσελίδα του
Τμήματος τα ονόματα των συμβούλων σπουδών και οι
ώρες συνεργασίας τους με τους/τις φοιτητές/τριες.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
28.4. Σύμβουλοι Επιστημονικών Κλάδων
Το Τμήμα Βαλκανικών, Σλαβικών και Ανατολικών
Σπουδών προσφέρει στο φοιτητικό του πληθυσμό επιπλέον του παραπάνω θεσμού του ακαδημαϊκού συμβού-
λου, το θεσμό του συμβούλου επιστημονικού κλάδου.
Σε κάθε ακαδημαϊκό έτος η συνέλευση του Τμήματος
ορίζει από ένα μέλος Δ.Ε.Π. για κάθε επιστημονικό κλάδο
που θεραπεύει το Τμήμα ως εκπρόσωπο ενημέρωσης
των φοιτητών (για τους κλάδους: Δίκαιο, Πολιτική, Κοινωνική Ανθρωπολογία, Οικονομικά και Επιχειρηματικότητα,
Ιστορία, Πολιτισμικές Σπουδές, Γλώσσες - βλ. αναλυτικά
παρακάτω 10.2). Οι Σύμβουλοι Επιστημονικών Κλάδων
προσφέρουν ενημέρωση όταν τους ζητηθεί από τους/
τις φοιτητές/τριες για τα προσφερόμενα μαθήματα, τις
προοπτικές μεταπτυχιακών σπουδών και απασχόλησης
που σχετίζονται με τον κλάδο τους.
Άρθρο 29
Διαχείριση Παραπόνων Και Ενστάσεων
Φοιτητών/τριων
29.1. Φόρμα Παραπόνων
Οποιοσδήποτε φοιτητής ή φοιτήτρια που αντιμετωπίζει κάποιο πρόβλημα με τις παρεχόμενες εκπαιδευτικές
και διοικητικές υπηρεσίες μπορεί να υποβάλει επίσημο
και αιτιολογημένο αίτημα εξέτασής του, χρησιμοποιώντας τη φόρμα παραπόνων που είναι αναρτημένη στην
ιστοσελίδα του Β.Σ.Α.Σ, ώστε να κινηθεί η διαδικασία
διαχείρισης παραπόνων του ενιστάμενου, σύμφωνα με
το εδάφιο θ της παρ. 1 του άρθρου 71 του Εσωτερικού
Κανονισμού του Πανεπιστημίου Μακεδονίας.
29.2. Συνήγορος του Φοιτητή
Για θέματα που απαιτούν τη διαμεσολάβηση μεταξύ
φοιτητών/τριών και καθηγητών/τριών ή διοικητικών
υπηρεσιών του Ιδρύματος, την τήρηση της νομιμότητας
στο πλαίσιο της ακαδημαϊκής ελευθερίας, την αντιμετώπιση φαινομένων κακοδιοίκησης και τη διαφύλαξη της
εύρυθμης λειτουργίας του Ιδρύματος, οι φοιτητές/τριες
μπορούν να απευθύνονται στον Συνήγορο του Φοιτητή
του Ιδρύματος.
29.3. Επιτροπή Ισότητας Φύλων
Για θέματα που αφορούν έμφυλες διακρίσεις, οι φοιτητές/τριες/φοιτήτριες μπορούν να απευθύνονται στην
Επιτροπή Ισότητας των Φύλων.
Άρθρο 30
Πειθαρχικά Παραπτώματα/Κυρώσεις
Πειθαρχικά παραπτώματα για τους φοιτητές/τριες,
ενδεικτικά όχι περιοριστικά, συνιστούν:
1) Η παραβίαση του αδιάβλητου των εξετάσεων,
2) η λογοκλοπή ή η αποσιώπηση της άμεσης ή έμμεσης συνεισφοράς άλλων προσώπων στο αντικείμενο
επιστημονικής ενασχόλησης ή έρευνας,
3) η παραποίηση εγγράφων (συμπεριλαμβανομένων
των ηλεκτρονικών αρχείων του Τμήματος) σχετικών με
τη λειτουργία του Τμήματος,
4) η κλοπή ή καταστροφή εξοπλισμού.
Σε περίπτωση που αποδεδειγμένα φοιτητής ή φοιτήτρια υποπέσει στα παραπάνω είναι δυνατή η προσωρινή
αναστολή φοιτητικής ιδιότητας ή διαγραφή φοιτητών,
σύμφωνα με την ισχύουσα νομοθεσία, μετά από πειθαρχική διαδικασία η οποία ενεργοποιείται μετά από
απόφαση της Συνέλευσης του Τμήματος.
ΜΕΡΟΣ ΤΡΙΤΟ: ΚΑΝΟΝΙΣΜΟΣ ΕΞΕΤΑΣΕΩΝ
Άρθρο 31
Διαδικασία Γραπτής Εξέτασης
31.1. Πριν την παράδοση των θεμάτων, οι επιτηρητές/
τριες της εξέτασης πρέπει να φροντίζουν για την απομάκρυνση όλων των αντικειμένων που βρίσκονται στα
έδρανα. Στα έδρανα μπορούν να βρίσκονται μόνο τα θέματα των εξετάσεων, και οποιοδήποτε άλλο αντικείμενο
κρίνει ο διδάσκων ότι είναι απαραίτητο. Απαγορεύεται
ρητά η χρήση κινητού τηλεφώνου ή οποιουδήποτε άλλου ηλεκτρονικού μέσου κατά τη διάρκεια της εξέτασης.
Τα κινητά τηλέφωνα θα πρέπει να παραμένουν απενεργοποιημένα καθ’ όλη τη διάρκεια της εξέτασης. Η χρήση
ή απλή ύπαρξη τέτοιων συσκευών σε θέση που επιτρέπει
έστω και τη δυνητική χρήση τους, συνιστά απόπειρα
αντιγραφής και θα αντιμετωπίζεται αναλόγως.
31.2. Οι εξεταζόμενοι/ες τοποθετούνται από τους/τις
επιτηρητές/τριες σε διάταξη «σειρά παρά σειρά» (εφόσον ο χώρος επαρκεί) και τουλάχιστον θέση παρά θέση.
Οι εξεταζόμενοι/ες πρέπει να κάθονται στις θέσεις τους
ακολουθώντας τις οδηγίες των επιτηρητών/τριών και
του/της διδάσκοντα/ουσας.
31.3. Οι επιτηρητές/τριες μεριμνούν για την τήρηση
του χρόνου έναρξης και λήξης της εξέτασης, σύμφωνα
με τα προβλεπόμενα στο πρόγραμμα εξετάσεων. Οι φοιτητές/τριες δεν επιτρέπεται να αποχωρήσουν από την
αίθουσα για τουλάχιστον τριάντα (30) λεπτά από την
έναρξη της εξέτασης. Η προσέλευση μετά την έναρξη
της εξέτασης δεν επιτρέπεται. Οι επιτηρητές/τριες ενημερώνουν τους φοιτητές/τριες για τον εναπομείναντα
χρόνο εξέτασης δέκα (10) λεπτά πριν τη λήξη της εξέτασης. Κατά τη διάρκεια της εξέτασης οι επιτηρητές/τριες
συνοδεύουν τους εξεταζόμενους/ες που αιτηθούν ολιγόλεπτη έξοδο από την αίθουσα λόγω έκτακτης ανάγκης
(τουαλέτα, δυσφορία κ.λπ.), εφόσον δεν διαταράσσεται
η συνολική διενέργεια της εξέτασης.
31.4. Κατά τη διάρκεια της εξέτασης καταρτίζεται κατάλογος εξεταζόμενων στον οποίο οι φοιτητές/τριες κατα-
χωρούν το όνομά τους, αριθμό μητρώου και υπογραφή
με τη σειρά με την οποία κάθονται. Οι εξεταζόμενοι/ες
φοιτητές/τριες οφείλουν να έχουν δηλώσει το μάθημα
στο οποίο εξετάζονται στην ηλεκτρονική δήλωση μαθημάτων του τρέχοντος εξαμήνου και να έχουν μαζί τους
φοιτητική ή αστυνομική ταυτότητα (την οποία θα πρέπει
να ελέγχουν οι επιτηρητές) για να μπορέσουν να συμμετέχουν στην εξέταση.
31.5. Κάθε εξεταζόμενος/η οφείλει κατά τη διάρκεια
της γραπτής εξέτασης να σεβαστεί τους όρους ομαλής
διεξαγωγής της, αποφεύγοντας οποιεσδήποτε ενοχλήσεις προς τους υπόλοιπους εξεταζόμενους. Οφείλει επί-
σης να ακολουθεί τις υποδείξεις των επιτηρητών/τριών
και να συμμορφώνεται σε αυτές. Ολιγόλεπτη έξοδος από
την αίθουσα επιτρέπεται μόνο σε περίπτωση έκτακτης
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
ανάγκης (τουαλέτα, δυσφορία κ.λπ.), με συνοδεία επιτηρητή/τριας, εφόσον δεν διαταράσσεται η συνολική
διενέργεια της εξέτασης.
31.6. Οι επιτηρητές/τριες έχουν δικαίωμα και υποχρέωση να παρατηρούν οποιονδήποτε εξεταζόμενο/η
παρατυπεί (π.χ. συνομιλίες, κατοχή ή ανταλλαγή σημειώσεων και άλλων αντικειμένων, σημειώσεις στα έδρανα,
διευκόλυνση ή συμμετοχή σε αντιγραφή, χρήση κινητού τηλεφώνου κ.ά.). Όταν εντοπίσουν κάποια παρά-
βαση οι επιτηρητές/τριες πρέπει να ενεργούν κατά την
κρίση τους και σύμφωνα με τις οδηγίες του/της διδάσκοντα/ουσας με έναν από τους ακόλουθους τρόπους:
(α) επαναφέροντας τον/την εξεταζόμενο/η στην τάξη
με προφορική παρατήρηση, (β) μετακινώντας τον/την
εξεταζόμενο/η σε άλλη θέση (γ) αποβάλλοντας τον/την
εξεταζόμενο/η και μονογράφοντας το γραπτό του/της.
Σε περίπτωση εφαρμογής της περίπτωσης (γ) θα πρέπει
να ενημερώνεται ο/η διδάσκων/ουσα το αργότερο μέχρι
το τέλος της εξέτασης.
31.7 Απαγορεύεται η έξοδος εξεταζόμενων από την
αίθουσα εξέτασης πριν παραδώσουν τα θέματα και το
γραπτό τους.
31.8. Σε περίπτωση που κάποιος/α φοιτητής/τρια
αποβληθεί από τους επιτηρητές ή τον/τη διδάσκοντα/ουσα από την αίθουσα εξέτασης επειδή υπέπεσε
σε ακαδημαϊκό παράπτωμα (π.χ. συνομιλίες, κατοχή
ή ανταλλαγή σημειώσεων ή άλλων αντικειμένων,
προσπάθεια για αντιγραφή, σημειώσεις στα έδρανα,
διευκόλυνση ή συμμετοχή σε αντιγραφή, χρήση κινητού τηλεφώνου ή άλλου ηλεκτρονικού μέσου), τότε
μπορεί να κληθεί από τον/την διδάσκοντα/ουσα να
παραστεί στην προσεχή Συνέλευση του Τμήματος
(η οποία λαμβάνει γραπτή ενημέρωση από τον/τη διδάσκοντα/ουσα σχετικά με το περιστατικό) και η οποία
επιβάλει τουλάχιστον την ποινή του αποκλεισμού
δύο (2) εξεταστικών περιόδων από όλα τα μαθήματα,
ενώ το γραπτό του/της στην εν λόγω εξέταση μηδενίζεται. Σε αυτή την περίπτωση θα πρέπει να αφαιρεί-
ται από το/τη φοιτητή/τρια η δυνατότητα δήλωσης
των αντίστοιχων μαθημάτων από τη Γραμματεία του
Τμήματος. Σε περίπτωση υποτροπής, ακολουθείται η
παραπάνω διαδικασία και ο/η φοιτητής/τρια παραπέμπεται στην Κοσμητεία. Ίδιες κυρώσεις βαρύνουν
και τους/τις εξεταζόμενους/ες των οποίων τα γραπτά
ή μέρος αυτών παρουσιάζουν μεγάλες ομοιότητες οι
οποίες δημιουργούν υπόνοιες αντιγραφής, ασχέτως
αν συνελήφθησαν από τον επιτηρητή να αντιγράφουν
κατά την διάρκεια της εξέτασης.
Άρθρο 32
Προφορική Εξέταση
Η προφορική εξέταση λαμβάνει χώρα σε αίθουσα και
για χρονικό διάστημα που ορίζει ο/η καθηγητής/τρια. Η
εξέταση γίνεται σε μικρές ομάδες εξεταζόμενων, τουλάχιστον δύο φοιτητών/τριών. Οι ερωτήσεις που θέτει
ο/η καθηγητής/τρια είναι ίσης δυσκολίας μεταξύ των
εξεταζόμενων με στόχο να επιτυγχάνεται η ισότιμη βαθμολόγηση.
Άρθρο 33
Λογοκλοπή - Παράλειψη Αναφοράς σε
Χρησιμοποιηθείσα Βιβλιογραφία
33.1. Στις πτυχιακές εργασίες, όπως και σε κάθε εργασία
που εκπονείται στο πλαίσιο του Προγράμματος Προπτυχιακών Σπουδών ο/η φοιτητής/τρια υποχρεούται να ανα-
φέρει αν χρησιμοποίησε το έργο και τις απόψεις άλλων.
Η αντιγραφή θεωρείται σοβαρό ακαδημαϊκό παράπτωμα.
33.2. Λογοκλοπή θεωρείται η αντιγραφή εργασίας (ή
μέρους αυτής) κάποιου/ας άλλου/ης, καθώς και η χρησιμοποίηση εργασίας (ή μέρους αυτής) άλλου/ης - δημοσι-
ευμένης ή μη - χωρίς αναφορά. Θα πρέπει να αποδεικνύεται ότι υπήρξε ηλεκτρονική αποκοπή και επικόλληση
χωρίς εισαγωγικά ή καμία αναφορά.
33.3. Δεν αποτελεί λογοκλοπή:
α) Η θεμιτή ή αξιόπιστη παράφραση κειμένου που
αναφέρει πηγή.
β) Οι κακότεχνες αναφορές, όπου υπάρχει αναφορά
σε πηγή.
γ) Η αναφορά σε άρθρα νόμων ή διεθνών συμβάσεων
ή σε κείμενα δικαστικών αποφάσεων ή δημοσιευμένων
επίσημων εκθέσεων διεθνών οργανισμών ή εθνικών
φορέων.
δ) Οι πληροφορίες που αποτελούν γεγονότα «γνωστά
τοις πάσι» (common knowledge).
33.4. Σε περίπτωση λογοκλοπής ο/η φοιτητής/τρια
μπορεί να κληθεί από τον/την διδάσκοντα/ουσα να παραστεί στην προσεχή Συνέλευση του Τμήματος (η οποία
λαμβάνει γραπτή ενημέρωση από το/τη διδάσκοντα/
ουσα σχετικά με το περιστατικό) και η οποία επιβάλει
τουλάχιστον την ποινή του αποκλεισμού δύο (2) εξεταστικών περιόδων από όλα τα μαθήματα, ενώ η εργασία
του/της μηδενίζεται. Μπορεί επίσης να εφαρμοστεί το
άρθρο 15.7. του παρόντος Εσωτερικού Κανονισμού Λειτουργίας, περί διαγραφής.
33.5. Σε περίπτωση που διαπιστωθεί λογοκλοπή μετά
τη λήψη του πτυχίου, ο τίτλος που έχει απονεμηθεί ανακαλείται με ειδικά αιτιολογημένη απόφαση της Συνέ-
λευσης και ο φοιτητής επιστρέφει στην προηγούμενη
κατάσταση.
Άρθρο 34
Εξετάσεις για Φοιτητές/τριες με Αναπηρία
34.1. Φοιτητές/τριες που πάσχουν από δυσλεξία και
λοιπές ειδικές μαθησιακές δυσκολίες
Για τους φοιτητές/τριες που πάσχουν από δυσλεξία και
λοιπές ειδικές μαθησιακές δυσκολίες, όπως δυσγραφία,
δυσαριθμησία, δυσαναγνωσία, δυσορθογραφία, πριν
από την εισαγωγή τους στο Ίδρυμα και έχουν αιτηθεί την
προφορική τους εξέταση σε μάθημα που οι φοιτητές/τριες εξετάζονται με γραπτό τρόπο, προβλέπονται τα εξής:
Η αίτησή τους πρέπει να συνοδεύεται με την προσκόμιση
γνωμάτευσης από δημόσιο φορέα δηλ. είτε Κέντρο Διαφοροδιάγνωσης, Διάγνωσης και Υποστήριξης Ειδικών
Εκπαιδευτικών Αναγκών (ΚΕΔΔΥ) ή πιστοποιημένο από
το Υπουργείο Παιδείας Ιατροπαιδαγωγικό Κέντρο (ΙΠΔ).
Εξετάζονται στα ίδια θέματα με το ίδιο πρόγραμμα και την
ίδια διάρκεια εξέτασης με αυτούς που εξετάζονται γραπτά.
Εισέρχονται μαζί με τους άλλους φοιτητές/τριες στην αίθουσα εξέτασης, παραλαμβάνουν τα θέματα και κρατούν
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
σημειώσεις επί των ερωτήσεων υπό τύπο απαντήσεων.
Εφόσον δηλώνουν ότι χρειάζονται επιπλέον του προβλεπόμενου χρόνου, ο/η αρμόδιος/α για την εξέταση και οι
επιτηρητές/τριες οφείλουν να παρέχουν το απαιτούμενο
επιπλέον εύλογο χρονικό διάστημα κατά την κρίση του/της
καθηγητή/τριας. Στη συνέχεια παραδίδουν το γραπτό τους
κείμενο και εξετάζονται προφορικά από τον εξεταστή/
στρια, απαντώντας στα θέματα, υπό τύπο διευκρινίσεων
επί του γραπτού κειμένου με την παρουσία συνεξεταστή,
ο οποίος συνυπογράφει επί του γραπτού κειμένου. Η ίδια
διαδικασία εξετάσεων είναι δυνατό να εφαρμοστεί και σε
άτομα με αναπηρία, η οποία δυσχεραίνει την εξέτασή τους
με γραπτό λόγο, κατόπιν αιτήσεως τους.
34.2. Για τους φοιτητές/τριες με φάσμα αυτισμού
Οι φοιτητές/τριες με φάσμα αυτισμού εξετάζονται:
i) γραπτά ή ii) προφορικά. Για τις περιπτώσεις αυτές απαιτείται γνωμάτευση από τα οικεία ΚΕΔΔΥ ή τα πιστοποι-
ημένα από το Υπουργείο Παιδείας Ιατροπαιδαγωγικά
Κέντρα (ΙΠΔ), στην οποία θα αναγράφεται η ειδική μαθησιακή δυσκολία του μαθητή, και ο προφορικός ή ο γρα-
πτός τρόπος εξέτασης. Τόσο η γραπτή όσο και η προφορική εξέταση θα διεξάγεται σε χώρο στο οποίο κατά το
δυνατό θα απουσιάζουν ερεθίσματα που παρενοχλούν
τους φοιτητές/τριες με φάσμα αυτισμού να συγκεντρωθούν και αφορούν την ιδιαίτερη λειτουργικότητά τους
ως προς τις αισθήσεις τους (θόρυβοι ή συζητήσεις στο
φόντο της αίθουσας, μεταβολές φωτισμού). Η προφορική εξέταση ακολουθεί τη διαδικασία που αναφέρεται
στη παρ. 32. Η γραπτή εξέταση γίνεται στα ίδια θέματα
με το ίδιο πρόγραμμα και την ίδια διάρκεια εξέτασης του
μαθήματος. Εφόσον δηλώνουν ότι χρειάζονται επιπλέον
του προβλεπόμενου χρόνου, ο/η αρμόδιος/α για την
εξέταση και οι επιτηρητές/τριες οφείλουν να παρέχουν
τον απαιτούμενο επιπλέον εύλογο χρόνο. Στη διάρκεια
της γραπτής εξέτασης ή της προφορικής εξέτασης, ο
φοιτητής με φάσμα αυτισμού επιτρέπεται να κάνει διαλείμματα ανάπαυσης.
ΜΕΡΟΣ ΤΕΤΑΡΤΟ: ΚΑΝΟΝΙΣΜΟΣ ΕΡΓΑΣΤΗΡΙΟΥ Η/Υ
Άρθρο 35
Σκοπoί του Εργαστηρίου
Οι σκοποί του εργαστηρίου Η.Υ του Τμήματος είναι:
α) Η διεξαγωγή μαθημάτων του Τμήματος.
β) Η χρήση των ηλεκτρονικών υπηρεσιών του Πανεπιστημίου και γενικότερη χρήση των υπολογιστών του
εργαστηρίου.
γ) Οι εκτυπώσεις.
δ) Οι παρουσιάσεις με χρήση βιντεοπροβολέα.
Άρθρο 36
Υπεύθυνοι Εργαστηρίου
Υπεύθυνοι για την εύρυθμη λειτουργία του εργαστηρίου (ορθή χρήση εξοπλισμού, φωτισμός, καθαριότητα και
τήρηση του κανονισμού γενικότερα) είναι οι εκάστοτε
καθηγητές και όταν δεν γίνεται μάθημα, ο υπεύθυνος
εργαστηρίου.
Άρθρο 37
Δικαίωμα Χρήσης
Η χρήση του εργαστηρίου επιτρέπεται μόνο σε άτομα
που ανήκουν στην ακαδημαϊκή κοινότητα του Πανεπιστημίου (φοιτητές/τριες, καθηγητές/τριες, ερευνητές/
ριες, βοηθητικό διδακτικό προσωπικό και διοικητικοί
υπάλληλοι) και με προτεραιότητα σ’ αυτούς που ανήκουν στο Τμήμα Β.Σ.Α.Σ. Πρόσωπα που δεν ανήκουν
στις παραπάνω κατηγορίες μπορούν κατ’ εξαίρεση να
χρησιμοποιήσουν το εργαστήριο μόνο μετά από άδεια
των υπευθύνων.
Το εργαστήριο είναι ελεύθερο προς χρήση από τους
φοιτητές/τριες τις ώρες που είναι ελεύθερο μαθημάτων
ή παρουσιάσεων.
Ο εξοπλισμός του εργαστηρίου δεν επιτρέπεται να
χρησιμοποιείται για εμπορικούς σκοπούς ή για οτιδήποτε επιφέρει οικονομικό όφελος στον χρήστη.
Άρθρο 38
Χρήση Υπολογιστών
Κάθε χρήστης πρέπει να φροντίζει να αφήνει τη θέση
εργασίας καθαρή και ελεύθερη από προσωπικά αντικείμενα και χαρτιά.
Κάθε χρήστης/τρια πριν την αποχώρησή του/της πρέπει να τερματίζει τις συσκευές που χρησιμοποίησε.
Δεν επιτρέπεται η οποιαδήποτε μετακίνηση του
εξοπλισμού σε άλλο σημείο εντός ή εκτός του εργαστηρίου.
Απαγορεύεται η εγκατάσταση ή μεταβολή του λογισμικού των υπολογιστών από μη εξουσιοδοτημένα άτομα.
Οι χρήστες είναι υπεύθυνοι για την ακεραιότητα τους
δεδομένων τους. Η αποθήκευση στους σκληρούς δίσκους των υπολογιστών είναι προσωρινή. Τα αρχεία του
κύριου δίσκου διαγράφονται κατά την επανεκκίνηση
ενώ ο δευτερεύων δίσκος διαγράφεται στο τέλος κάθε
εξαμήνου.
Για την ακρόαση ήχων από τους υπολογιστές οι χρήστες πρέπει να έχουν δικά τους ακουστικά. Η χρήση
ηχείων απαγορεύεται.
Οι χρήστες με προβλήματα όρασης ή κινητικά προβλήματα εξυπηρετούνται στον σταθμό εργασίας κατά
προτεραιότητα και χωρίς κωλυσιεργία. Απαγορεύεται
η απενεργοποίηση του βοηθητικού λογισμικού για τους
χρήστες με προβλήματα όρασης.
Άρθρο 39
Χρήση Εκτυπωτή
Για τη χρήση του εκτυπωτή ο χρήστης προσκομίζει
το δικό του χαρτί.
Είναι δυνατή μόνο ασπρόμαυρη εκτύπωση και όχι
έγχρωμη.
Απαγορεύεται η εκτύπωση σε ακατάλληλα χαρτιά
(σκισμένα, τσαλακωμένα, σελίδες τετραδίων κ.λπ.) παρά
μόνο σε κατάλληλο χαρτί τύπου Α4.
Δεν επιτρέπεται η χρήση του εκτυπωτή για παραγωγή
μεγάλου αριθμού αντιγράφων.
Δεν επιτρέπεται η εκτύπωση εγγράφων που δεν έχουν
σχέση με το Πανεπιστήμιο και τις δραστηριότητές του
(εκπαιδευτικές ή άλλες).
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
Κάθε χρήστης θα πρέπει να πετάει στον κάδο ανακύκλωσης τις εκτυπωμένες σελίδες που δεν χρειάζεται.
Για τις εκτυπώσεις ιδιαίτερα μεγάλων αρχείων πρέπει
να προτιμώνται οι ώρες που το εργαστήριο δεν έχει μεγάλη κίνηση, ώστε να μην δεσμεύεται για μεγάλο διά-
στημα ο εκτυπωτής.
Άρθρο 40
Λοιπά
Απαγορεύεται αυστηρά το κάπνισμα.
Απαγορεύεται αυστηρά η είσοδος με καφέ ή τρόφιμα
στον χώρο.
Απαγορεύεται η είσοδος στα ζώα (εξαιρούνται οι συνοδοί σκύλοι τυφλών).
Οι χρήστες είναι υποχρεωμένοι να επανατοποθετούν
τις καρέκλες στον χώρο και τη θέση όπου ήταν.
Απαγορεύεται η μετακίνηση καλωδίων και η χρήση
πριζών πλην αυτής η οποία έχει οριστεί από τον τεχνικό
υπεύθυνο. Για την φόρτιση προσωπικών ηλεκτρονικών
συσκευών υπάρχει σταθμός φόρτισης στην είσοδο του
εργαστηρίου. Σε περίπτωση μη συμμόρφωσης με τον
κανονισμό θα υπάρχει προειδοποίηση και σε περίπτωση
εμμονής, δεν θα επιτρέπεται η χρήση του εξοπλισμού
του εργαστηρίου.
ΜΕΡΟΣ ΠΕΜΠΤΟ: ΤΗΡΗΣΗ, ΣΥΜΠΛΗΡΩΣΗ ΚΑΙ
ΑΝΑΘΕΩΡΗΣΗ ΤΟΥ ΠΑΡΟΝΤΟΣ ΚΑΝΟΝΙΣΜΟΥ
ΛΕΙΤΟΥΡΓΙΑΣ
Άρθρο 41
Τήρηση, Συμπλήρωση ή/και Αναθεώρηση
του παρόντος κανονισμού
41.1. Τήρηση
Όλα τα μέλη του Τμήματος (διδακτικό και διοικητικό
προσωπικό, φοιτητικός πληθυσμός) έχουν την υποχρέωση να ακολουθούν τις αρχές του παρόντος κανονισμού
και του Εσωτερικού Κανονισμού Λειτουργίας του Πανεπιστημίου Μακεδονίας.
41.2. Αναθεώρηση
Ο παρών κανονισμός μπορεί να συμπληρωθεί, τροποποιηθεί ή αναθεωρηθεί με απόφαση της Συνέλευσης του
Τμήματος και έγκρισή της από τη Σύγκλητο.
Η απόφαση αυτή να δημοσιευθεί στην Εφημερίδα της
Κυβερνήσεως.
Θεσσαλονίκη, 5 Μαΐου 2025
Ο Πρύτανης
ΣΤΥΛΙΑΝΟΣ ΚΑΤΡΑΝΙΔΗΣ
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2235/08.05.2025
Το Εθνικό Τυπογραφείο αποτελεί δημόσια υπηρεσία υπαγόμενη στην Προεδρία της Κυβέρνησης και έχει την ευθύνη τόσο για τη σύνταξη, διαχείριση, εκτύπωση και κυκλοφορία των
Φύλλων της Εφημερίδας της Κυβερνήσεως (ΦΕΚ), όσο και για την κάλυψη των εκτυπωτικών εκδοτικών αναγκών του δημοσίου και του ευρύτερου δημόσιου τομέα (ν. 3469/2006/Α΄ 131
και π.δ. 29/2018/Α΄58).
1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ)
• Τα ΦΕΚ σε ηλεκτρονική μορφή διατίθενται δωρεάν στο www.et.gr, την επίσημη ιστοσελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην
ανωτέρω ιστοσελίδα, ψηφιοποιούνται και αποστέλλονται επίσης δωρεάν με την υποβολή αιτήματος στην ηλεκτρονική διεύθυνση feksales@et.gr.
• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμήμα Πωλήσεων και Συνδρομητών, είτε ταχυδρομικά με την αποστολή αιτήματος παραγγελίας
στην ηλεκτρονική διεύθυνση feksales@et.gr.
-   Το κόστος ενός ασπρόμαυρου ΦΕΚ από 1 έως 16 σελίδες είναι 1,00 €, αλλά για κάθε επιπλέον οκτασέλιδο (ή μέρος αυτού) προσαυξάνεται κατά 0,20 €. Το κόστος ενός έγχρωμου
ΦΕΚ από 1 έως 16 σελίδες είναι 1,50 €, αλλά για κάθε επιπλέον οκτασέλιδο (ή μέρος αυτού)
προσαυξάνεται κατά 0,30 €.
-  To τεύχος Α.Σ.Ε.Π. διατίθεται δωρεάν.
-   Υπάρχει δυνατότητα ετήσιας συνδρομής οποιουδήποτε τεύχους σε έντυπη μορφή μέσω
του Τμήματος Πωλήσεων και Συνδρομητών.
• Τρόποι αποστολής κειμένων προς δημοσίευση:
Α.  Αποστολή των εγγράφων προς δημοσίευση στο ΦΕΚ στην ηλεκτρονική διεύθυνση
https://eservices.et.gr. Σχετικές εγκύκλιοι και οδηγίες στην ηλεκτρονική διεύθυνση του
Εθνικού Τυπογραφείου (www.et.gr) στη διαδρομή Ανακοινώσεις ----> Εγκύκλιοι.
Β.  Κατ’ εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν είτε
να αποστέλλουν ταχυδρομικά, είτε να καταθέτουν με εκπρόσωπό τους κείμενα προς δημοσίευση εκτυπωμένα σε χαρτί στο Τμήμα Παραλαβής και Καταχώρισης Δημοσιευμάτων.
• Πληροφορίες, σχετικά με την αποστολή/κατάθεση εγγράφων προς δημοσίευση, την ημερήσια κυκλοφορία των Φ.Ε.Κ., με την πώληση των τευχών και με τους ισχύοντες τιμοκαταλό-
γους για όλες τις υπη ρεσίες μας, περιλαμβάνονται στoν ιστότοπο (www.et.gr). Επίσης μέσω
του ιστότοπου δίδονται πληροφορίες σχετικά με την πορεία δημοσίευσης των εγγράφων, με
βάση τον Κωδικό Αριθμό Δημοσιεύματος (ΚΑΔ). Πρόκειται για τον αριθμό που εκδίδει το Εθνικό Τυπογραφείο για όλα τα κείμενα που πληρούν τις προϋποθέσεις δημοσίευσης.
2. ΕΚΤΥΠΩΤΙΚΕΣ - ΕΚΔΟΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ
Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημοσίου
αναλαμβάνει να σχεδιάσει και να εκτυπώσει έντυπα, φυλλάδια, βιβλία, αφίσες, μπλοκ, μηχανογραφικά έντυπα, φακέλους για κάθε χρήση, κ.ά.
Επίσης σχεδιάζει ψηφιακές εκδόσεις, λογότυπα και παράγει οπτικοακουστικό υλικό.
Ταχυδρομική Διεύθυνση: Καποδιστρίου 34, 10432 Αθήνα
ΤΗΛΕΦΩΝΙΚΟ ΚΕΝΤΡΟ: 210 5279000
Ιστότοπος: www.et.gr
Πληροφορίες σχετικά με την λειτουργία του ιστότοπου: helpdesk.et@et.gr
Αποστολή εγγράφων προς δημοσίευση στο ΦΕΚ στην ηλεκτρονική διεύθυνση
https://eservices.et.gr
ΕΞΥΠΗΡΕΤΗΣΗ ΚΟΙΝΟΥ
Πωλήσεις - Συνδρομές: (Ισόγειο, τηλ. 210 5279178 - 180)
Πληροφορίες: (Ισόγειο, Γραφείο 3 και τηλεφ. κέντρο 210 5279000)
Παραλαβή Δημοσιευτέας Ύλης: (Ισόγειο, τηλ. 210 5279167, 210 5279139)
Ωράριο για το κοινό: Δευτέρα έως και Παρασκευή: 8:00 - 13:30

[Source: 20250202235.pdf | Tokens: 87642]